Summary: Metallinpaljastimia käyttäneet harrastajat ovat tuoneet esille huikean määrän arkeologisia löytöjä. Moni asia Suomen historiassa on mietittävä uudelleen.

Tästä on kyse Hämeellä ja hämäläisillä on pidempi ja vaikuttavampi historia kuin aiemmin on luultu. Uudet arkeologiset löydöt vahvistavat tarinoita siitä, että Hämeessä on ollut vahvoja yhteisöjä jo puolitoista tuhatta vuotta sitten. Aiemmin Hämettä pidettiin ennen tuhatlukua erämaa-alueena, jossa siellä täällä oli satunnainen asukas. Nyt kuva on muuttunut.
 Laurinkallio kohoaa jylhänä talvisessa maisemassa Hämeenlinnan Tuuloksessa. Sen lounaisrinne on jyrkkä ja äärimmäisen vaikeakulkuinen louhikko. Ei ole ihme, että muinaiset asukkaat tekivät kalliosta turvapaikan. Laurinkallio on yksi Hämeen kymmenistä linnavuorista.
 Noin tuhat vuotta sitten kallion juurella käytiin taistelu. Emeritustutkija  Simo Vanhatalolla  on perusteet oletukselleen taistelusta.
 – Yleensä vanhat aselöydöt tehdään kalmistoista. Täältä emme ole kalmistoa löytäneet, mutta silti runsaasti aseita, jotka ovat vielä kohtuullisen lähellä maan pintaa. Esimerkiksi taipuneet keihäänkärjet ja katkennut miekka viittaavat taisteluun, arvioi Vanhatalo.
 Selvää on, että taistelussa puolustajina olivat hämäläiset. Oliko vastassa joukko novgorodilaisia? Heidän rosvoretkistään Hämeeseen on kertomuksia jo tuhatluvun alkuvuosilta. Vai ovatko asialla olleet viikingit? Hekin tekivät retkiä Suomeen ja Hämeeseen jo aiemmin.
 Vuosille 1030–1050 ajoitetussa ruotsalaisessa  riimukivessä  (Wikipedia) on kirjoitus, jonka mukaan kiven on pystyttänyt Brusi veljelleen Egilille, joka kuoli taistelussa Hämeessä. Sitä ei tiedetä tarkkaan, mitä viikingit Hämeellä tuolloin tarkoittivat.
 Toisaalta voi tietenkin olla, että jo tuhat vuotta sitten veljeä oli vastassa veli eli kahakka oli alueen asukkaiden välinen.
 Yhteisöjä vai kokonaisia kyliä?
 Kahakoiden käyminen merkitsee sitä, että hämäläisillä oli yhteisöjä jo rautakauden lopulla. Rautakauden katsotaan päättyneen Suomessa 1200–1300-luvulla. Emeritustutkija Simo Vanhatalo pitää asiaa varmana.
 Laurinkallion kupeesta löytynyt taipunut keihäänkärki. Simo Vanhatalo arvioi, että keihäs on saattanut taipua osuessaan kilpeen. Janne Rantanen
 – Uudet löydöt antavat selvän viitteen siitä, että Hämeessä oli enemmän asukkaita kuin aiemmin oletettiin. Alueella oli myös yhteisöjä, kenties jopa kyliäkin.
 Eräs merkittävimpiä suomalaisia arkeologisia kaivauksia vime vuosina on tehty Tursiannotkon rautakautisella asuinpaikalla Pirkkalankylässä Pirkanmaalla. Kaivausten löydöistä on koottu Tampereelle Museokeskus Vapriikkiin  Birckala 1017  -näyttely, joka antaa hyvän kuvan ihmisten elämästä vuosina 800–1200.
 Tursiannotkon rautakautista asuinpaikkaa tutkimassa ollut filosofian maisteri  Sami Raninen  Museovirastosta arvioi, että Tursiannotkossa saattaa olla ollut kylämäistä asutusta jo rautakaudella.
 – Rautakautisia asuinpaikkoja on Suomessa tutkittu vielä aika vähän, joten myös rautakautisten kyläyhteisöjen mahdollisesta olemassaolosta on vähän tietoa. Tursiannotkon keskiaikaisen kylätontin synnyn ajoittaminen onkin tärkeää, sanoo Sami Raninen.
 Simo Vanhataloa hieman huvittavat arviot siitä, mikä on kylä.
 – Olen kysynyt joskus, että onko yksi talo kylä ja saanut siihen joiltain tutkijoilta myöntävän vastauksen, naurahtaa Vanhatalo.
 – Joka tapauksessa on selvää, että sotajoukon kokoaminen vaatii pitkälle menevää yhteistoimintaa.
 Metallinpaljastimet mullistivat löydöt
 Metallinpaljastimet käsissään arkeologian harrastajat ovat kulkeneet ahkerasti pitkin Hämeen ja Etelä-Suomen maastoja. He ovat löytäneet viime vuosina valtavan määrän  muinaisia esineitä  ja  hautapaikkoja . Harrastajat havaitsivat ensimmäisenä myös Laurinkallion todennäköisen taistelukentän.
 Tutkimukset jäävät ammattilaisille ja tutkittavaa riittää.
 – Sitä riittää ja tuntuu, ettei loppua tule, mietti Museovirastosta eläkkeelle jäänyt Simo Vanhatalo. Hän jatkaa eläkkeelläkin tutkijan toimiaan.
 Emeritustutkija Simo Vanhatalo Laurinkallion löytöpaikalla. Antti Ruonaniemi / Yle
 Vaikka "piipparimiesten" kunniaksi on annettava huomattava määrä historiallisia löytöjä, niitä tekevät myös ammattilaiset. Esimerkiksi  Janakkalan kuuluisan miekkamiehen  kaivoivat esille arkeologit. Tosin harrastajien tekemät kiinnostavat löydöt houkuttelivat arkeologit paikalle.
 Uudet löydöt ja niiden määrä muuttaa erityisesti Hämeen historiaa vuosina 500–1000.
 – Jo neljäsataaluvulta lähtien tänne on tullut aseita, jotka ovat Pohjois-Saksasta, saksilaisten valmistamia. Eli kyllä Häme jo tuolloin on kuulunut Eurooppaan.
 – Täällä on ollut hyvin järjestäytynyt yhteiskunta jo rautakauden lopulla, päättelee Vanhatalo.
 Dna tuo lisävalaistusta
 Siitä ei ole pitkä aika, kun rautakautinen Häme kuvattiin vielä erämaaksi, jossa saattoi olla pieni vaatimaton tönö siellä täällä. Yksin Tursiannotkosta löytynyt 4 kertaa 6 metriä laaja savupirtti osoittaa, että asumukset saattoivat olla ihan kohtuullisen kokoisia.
 Laurinkallio kohoaa edelleen Pyhäjärven läheisyydessä, vaikka järvi on vuosien saatossa vetäytynyt kauemmaksi linnavuoresta. Kuka voitti kahakan linnavuoren kupeessa? Sitä tuskin koskaan saadaan selville.
 Linnavuoria on vanhan Hämeen alueella kymmeniä. Lähistöltä löydettäneen vielä paljon uusia löytöjä. Vielä on arvoitus, kuinka paljon ne ja uudet tekniikat, kuten parantuneet dna-analyysit, tuovat lisätietoa tulevaisuudessa.
 – On todella jännittävää nähdä, mitä kaikkea saamme tietää seuraavan kymmenen vuoden aikana, tuumaa pitkän tutkijan uran tehnyt Simo Vanhatalo.

"Piipparimiehet" ja tutkijat muuttavat Suomen historiaa: linnavuoren juurella taisteltiin tuhat vuotta sitten


Summary: Presidentti Xi väläytti voiman käyttämisen mahdollisuutta Taiwania vastaan.

Kiina vaatii Taiwanin ja Kiinan rauhanomaista yhdistymistä, sanoi presidentti  Xi Jingping  puheessaan keskiviikkona.
 Hänen mukaansa Kiina pidättää silti itsellään oikeuden käyttää voimaa Taiwania vastaan.
 Kiinan presidentti piti puheensa Taiwanin ja Kiinan suhteiden 40-vuotispäivänä.
 Vaikka Taiwanin saari on käytännössä itsenäinen, se ei ole koskaan virallisesti julistautunut itsenäiseksi manner-Kiinasta.
 Xi kehotti puheessaan taiwanilaisia hyväksymään, että yhdistyminen on väistämätöntä. Hänen mukaansa yhdistyneen Kiinan sisälle jäisi kaksi valtiojärjestelmää. Kiina on ajanut tällaista yhdistymisen linjaa jo vuosien ajan.
 Xi ilmoitti myös, ettei Kiina koskaan siedä minkäänlaista aktiivista työtä Taiwanin itsenäistymiseksi.
 Taiwanin presidentti  Tsai Ing-wen  sanoi heti, ettei Taiwan hyväksy yhdistymistä.

Kiinan presidentti: Taiwanin ja Kiinan yhdistyminen on väistämätöntä


Summary: Yöhoitajalla on otsalamppu ja pihalla pärisee traktorigeneraattori. Näin Juupajoella selvitetään sähkökatkosta.

Yksityinen hoivakoti Juupajoella oli keskiviikkona ilman sähköä, kun talvimyrsky riepotteli Suomea. Hulipaskylän Hoivapalvelut Oy:n Kortekodissa asuu 17 asukasta.
 Juupajoki on pieni vajaan 2 000 asukkaan kunta Pirkanmaalla.
 Yrittäjä  Antti Kortesuo  sanoo, että sähköt pätkivät jo tiistaina illalla moneen kertaan. Sähköt menivät lopullisesti yöllä.
 – Tänään on ollut pirteä aamu, viime yönä nukuin kaksi tuntia, Kortesuo naurahtaa.
 Yöllä kahden aikaan sähköyhtiö Elenia viesti, että sähköjen arvioitu korjausaika on keskiviikkona kello 15.
 – Rupesin esikoispojan kanssa sitten käynnistämään traktorigeneraattoria. Saimme sen päälle aamuyöstä neljän, viiden aikaan. Emme osanneet varautua, joten tavarat olivat lumihangessa.
 Kortekoti
 Nyt traktori pärisee pihalla ja hoivakoti saa sähköä.
 – Täällä on maaseudun viikon luontoääni, kun Valmet pärisee tasaisesti. Traktori pyörittää generaattoria ja tulee vaihtosähköä talon verkkoon.
 Yöhoitajalla otsalamppu
 Juupajoella on vielä keskiviikkona iltapäivällä vajaat 400 taloutta ilman sähköä. Yhteensä Pirkanmaalla on noin 14 000 taloutta ilman sähköä.
 Yle Tampere
 Hoivakodissa sätkökatkos tarkoittaa sitä, että esimerkiksi valaistusta säännöstellään.
 – Myös hurjankokoista, vanhanaikaista hellaa säännöstellään. Generaattori ei kestä suuria kuormia, Kortesuo sanoo.
 Teet, kahvit ja puurot on saatu keitettyä asiakkaille.
 – Kaikki juttelevat täällä salissa tyytyväisenä. Aamupuurot on syöty, nyt on hitaampi aamu.
 Sähkökatkos näkyy myös siinä, että televisiota ei pidetä päällä.
 – Kukaan ei kaipaakaan sitä. Täällä on rauhallisempi tunnelma. Vähän vähemmän valoja päällä.
 Vanhukset ovat tottuneet elämänsä aikana kaikenlaisiin poikkeustiloihin. Yksi sähkökatkos ei vaikuta arkeen.
 Hoivakodilla on sähkökatkoksia parin vuoden välein. Turvavalot toimivat sähkökatkon aikana kuusi tuntia, mutta hoivakoti on varautunut myös pimeyteen.
 Yöhoitajalla oli otsalamppu päässä varmistamassa, että hän näkee tehdä töitä.
 Lämmin vesikään ei lopu heti kesken.
 – Meillä on lämminvesivaraajassa tuhat litraa, ja se riittää tämän päivän. Vähän vähemmän käydään vain pesulla. Jos ei riitä, sitten lämmitetään vettä sähköllä, Kortesuo kuvaa.
 Kolme vuorokautta ilman sähköä
 Neljä vuotta sitten hoivakoti oli kolme vuorokautta ilman sähköjä.
 – Samoilla konsteilla selvittiin. Juupajoella meinattiin jo vanhainkoti evakuoida mutta meillä ainoa harmi oli, ettei telkkaria päässyt näkemään.
 Elenia on luvannut sähköjen palaavan kolmeen mennessä iltapäivällä, mutta jos se siirtyy, yrittäjä ei stressaa.
 – Tämä on maaseudulla ihan normaalia. Sähkökatkos vain tulee. Sillä tavalla pitää elää, että pärjää pari päivää ilman sähköä.

Hoivakodista meni jo yöllä sähköt, mutta neuvokkuus on pelastanut pahemmastakin: "Tämä on maaseudulla ihan normaalia"


Summary: Myrskytuuli pyöritti Suomen tuulivoimaloita niin hurjalla vauhdilla, että sähkön hinta painui keskiyöllä harvinaisen alas.

– Kyllä sähkö oli viime yönä halpaa. Toki sähkönkulutus on yöaikana huomattavasti pienempää kuin päivällä, mutta jos samaan aikaan tuulivoimatuotanto on suurta, se vaikuttaa markkinahintaan yleensä laskevasti, Suomen kantaverkosta vastaavan Fingridin kantaverkkokeskuksen valvomopäällikkö  Arto Pahkin  selvittää.
 Viime yönä sähkön markkinahinta oli halvimmillaan 4,04 euroa/MWh, joka on vain kymmenisen prosenttia viime aikaisesta normaalista hintatasosta.
 Halpoja tunteja sattuu yöaikaan aina silloin tällöin. Valvomopäällikkö Pahkinin mukaan esimerkiksi viime lokakuun puolivälissä sähkö maksoi eräänä yönä 1,92 euroa/MWh.
 Aivan poikkeuksellinen tuulitilanne ei viime yö ollut muutenkaan tuulivoimaloiden kannalta. Fingridin arvion mukaan tuulivoimatuotanto oli yöllä 1 200 megawatin (MW) tienoilla. Tuulivoiman huippulukema on Suomessa ollut noin 1 800 megawattia.
 Mutta kuinka myrskytuulet sitten vaikuttavat tuulivoiman hintaan?
 – Sähkön hinta muodostuu sähkömarkkinoilla. Eli siihen vaikuttavat sähköntuotantokapasiteetti ja sähkön kysyntä, valvomopäällikkö Pahkin sanoo.
 Tällä hetkellä sähkö maksaa päivällä osapuilleen saman verran kuin yleensäkin viime aikoina. Monella tunnilla hinnat ovat yli 50 euroa/MWh.
 Tavallinen kuluttaja hyötyy halvasta sähköstä etenkin, jos hänellä on pörssisähkösopimus. Myös muut kuluttajat hyötyvät edullisesta sähköstä pitkällä ajanjaksolla.
 Saksassa ja Tanskassa on erittäin paljon tuulivoimaa, ja niissä maissa sähkön hinta voi välillä painua jopa miinukselle. Tulevaisuudessa näin voisi käydä myös Suomessa.
 Sähkön hinta voi painua miinukselle, jos sähköntuotanto ylittää sähkönkulutuksen. Näin taas voi käydä, jos sähköntuotanto ei pysty joustamaan kulutuksen pienentyessä. Toisin sanoen sähköntuottaja joutuisi itse maksamaan tuottamastaan sähköstä.
 Suomessa poikkeukselliset tuuliolosuhteet eivät ole aiheuttaneet tilannetta, että tuulivoimaa syntyisi liikaa.

Myrsky-yöstä oli hyötyäkin: tuulivoimalat pyörivät vinhaan ja painoivat sähkön hinnan ennätyksellisen alhaalle


Summary: Olkipukki on palanut 2000-luvulla 12 kertaa.

Gävlen olkipukki välttyi tuhopoltolta seitsemättä kertaa 2000-luvulla. Olkipukin tiedottaja kertoo, että pukin turvallisuuden eteen on tehty viime vuosina paljon töitä.
 – On hauskaa, että turvallisuustyö on toiminut, eikä pukkia vastaan ole tehty yhtään hyökkäystä, tiedottaja Maria Wallberg kertoo  Ruotsin televisiolle SVT:lle .
 Pukin turvallisuutta valvovat niin vartijat kuin kameratkin.
 Sunnuntain ja maanantain välisenä yönä 30-vuotias mies pyrki lähikontaktiin pukin kanssa. Mies ehti kiivetä pukkia suojaavien aitojen yli, mutta vartijat kiiruhtivat ottamaan hänet kiinni ja ohjasivat hänet pois alueelta. Miehen aikomukset jäivät epäselviksi, mutta häntä ei epäillä rikoksesta.
 Olkipukista on viime vuosina kehkeytynyt innokas Twitterin käyttäjä. Uudenvuodenaattona se tunnusti hermoilevansa ilotulitusten vuoksi.
 Eilen tiistaina pukki totesi hyväntuulisesti seisovansa paikallaan vielä päivän, mutta poistuvansa torilta tänään.
 Viimeksi olkipukki paloi kaksi vuotta sitten. Kaikkiaan se on palanut 2000-luvulla 12 kertaa.
 Gävlebocken klarade sig – monteras ned
 Gävlebocken fick besök – vakter grep man

Hyvä uutinen Gävlestä: Olkipukki välttyi tuhopoltolta – purettiin tänään pois torilta


Summary: Vuodenvaihteen lumimyräkkä toi päivässä 20 senttiä lunta Suomen keskiosiin. Esimerkiksi Kuopiossa katuja ja pihoja on raivattu lumesta läpi yön.

Samaan aikaan kun Etelä-Suomessa lunta ei ole juuri lainkaan, itäisessä ja keskisessä Suomessa hanki on jo enimmillään puolimetrinen. Esimerkiksi Kuopioon on tullut vuorokauden aikana 20 senttiä uutta lunta ja paikkakunta on juuri nyt yksi Suomen lumisimmista.
 Toisin kuin maaseudulla , kaupungissa lumimyrsky ei ole pahemmin katkonut sähköjä. Sen sijaan lumentulo on aiheuttanut muuta murhetta autoistaan riippuvaisille kaupunkilaisille. Osa ei ole päässyt parkkipaikoiltaan, toisten autot ovat juuttuneet hankeen kesken työmatkan.
 Anoppinsa luona Kuopiossa vierailevan  Kati Kapasen  mieltä paksut lumikinokset eivät ole lannistaneet. Päinvastoin: keravalainen on ottanut lumityöt kuntoharjoittelun kannalta ja kolannut töihin lähteneiden naapurienkin pihat. Seuraavaksi hän aikoo jatkaa lumitöihin vielä omien vanhempiensakin luokse.
 – On ihanaa, että on lunta. Lapsetkin tykkäävät, kun pääsevät peuhaamaan. Keravalla on kuulemma tullut vain vettä ja jäätä, neljän vuodenajan ystäväksi tunnustautuva nainen sanoo.
 Antti Karhunen / Yle
 Yrittäjä  Teemu Räsäsen  työpäivä oli kestänyt keskiviikkona puoliltapäivin noin 12 tuntia. Mies on aurannut katuja ja pihoja Kuopiossa läpi yön – ja kun kierros on lopussa ja tauko pidetty, on aika suunnata taas sinne, mistä kierros alkoi.
 – Pitkää päivää tehdään. Vanhin poika ajoi äsken viimeistä pihaa. Hän soitti, että ei ole kahvia kerennyt käydä juomassa sen jälkeen, kun kello 24 lähti liikkeelle.
 Kuopion Talonmiehet -nimistä perheyritystä pyörittävän Teemu Räsäsen mukaan hankalimpia paikkoja ovat ahtaat kadut, joiden varrelle on pysäköity autoja. Asukkaita sapettaa, jos kunnossapito jättää autojen välit puhdistamatta.
 – Toiset automiehet huudattavat äänimerkkiä, kun kone on poikittain kadulla. Se on heidän asiansa, pakko meidän on jotakin tehdä. Suurin osa asiakkaista onneksi ymmärtää.
 Räsäsen mukaan yhden auton mittaiseen väliin on hankala mennä työkoneella. Välit on kolattava käsin sitten, kun aikaa tulee.
 – Mieluiten teemme kuitenkin niin, että kun ilma rauhoittuu, pyydetään asukkaita siirtämään autonsa pois. Näin saadaan pihat puhtaaksi.

Naapuriapua talvimyräkän keskellä: lomalainen otti "lumikaaoksen" kuntoilun kannalta ja kolasi naapurienkin pihat


Summary: Pohjanmaalla Vaasan seudulla on edelleen lähes 7 000 asiakasta ilman sähköä.

Aapeli-myrsky teki Vaasan Sähköverkon alueella Pohjanmaalla suuria tuhoja. Enimmillään yli 14 000 yhtiön asiakasta on ollut ilman sähköjä.
 Työt jatkuvat ja vikoja korjataan mahdollisimman nopeasti. Puita on ilmalinjoilla koko alueella.
 Keskiviikkona iltapäivällä vielä lähes 6 900 asiakasta oli ilman sähköjä, ja osa joutuu odottamaan sähköjen palautumista jopa vuorokausia. Bergön saarella, sekä Maksamaan, Sundomin ja Maalahden saaristoissa on erityisen runsaasti sähköttömiä asiakkaita.
 Sähkölinjalle kaatunut puu Pohjanmaalla. Hans-Mikael Holmgren / Yle
 – Pahin myrsky koskaan mitä meidän alueella on ollut, kuvailee Vaasan Sähköverkon käyttöpäällikkö Petter Södergran ja pahoittelee tilannetta.
 Tuuli puhalsikin alueella erityisen kovaa. Valassaarilla mitattiin 37,9 m/s puuskissa ja Maalahden Strömmingsbådanilla 33,5 m/s. Manner-Suomen kovin puuska oli Vaasan Klemettilässä mitattu 32,8 m/s.
 Myrsky kaatoi puun auton päälle. Hans-Mikael Holmgren / Yle
 Nyt nähdyn kaltainen myrsky aiheuttaa niin paljon vikatilanteita, että korjaukset kestävät kauan. Ensin pyritään korjaamaan sellaiset viat, jotka vaikuttavat isoon alueeseen ja suureen määrään sähkönkäyttäjiä.
 – Todennäköisesti kaikkia vikoja ei vielä ole löydetty, ja siksi onkin tärkeää, että saamme asiakkailtamme ilmoituksia esimerkiksi sähköjohtojen päälle kaatuneista puista.
 Vaasan Sähköverkko suosittelee, että vikailmoitukset tehdään numeroon 06 324 5700. Koska vikailmoituksia tulee nyt paljon, ruuhkautuu vikailmoitusnumero helposti. Silloin voi lähettää asiasta sähköpostia osoitteeseen sahkovalvomo@vaasansahkoverkko.fi tai täyttää vikailmoituslomakkeen osoitteessa www.vaasansahkoverkko.fi/ilmoita.

Vaasan Sähköverkko: "Pahin myrsky koskaan"


Summary: Pelastustyöntekijät ovat löytäneet tänään raunioista pelkkiä ruumiita.

Pelastustyöntekijät ovat raivanneet  kaasuräjähdyksessä vaurioituneen talon raunioita  Venäjän Magnitogorskissa. Ketään ei enää tänään löytynyt elossa.
 Kuolonuhrien määrä on noussut jo yli 30:n. Uhreista ainakin kolme on lapsia.
 Pelastustyöntekijöiden työ lähes 30 asteen pakkasessa palkittiin eilen, kun raunioista  löytyi elossa 10 kuukauden ikäinen vauva.  Keskiviikkona toivo eloonjääneiden löytämisestä alkoi kuitenkin hiipua.
 15 ihmistä on yhä kateissa.
 Räjähdys tuhosi kerrostalossa kaikkiaan 35 asuntoa kymmenkerroksisessa talossa uuden vuoden aattona.
 Teollisuuskaupunki Magnitogorsk sijaitsee Uraljoen varrella noin 1 500 kilometriä itään Moskovasta.

Venäjällä räjähtäneen kerrostalon raunioista löytynyt  jo yli 30 kuollutta


Summary: Elokuvissa käytiin viime vuonna yli 8 miljoonaa kertaa. Määrä laski selvästi edellisvuodesta.

Elokuva, kirjallisuus ja audiovisuaalinen media

Elokuvateatterit & elokuvien esittäminen

Kolmen katsotuimman elokuvan kärki oli vuonna 2018 tasainen. Menestysmusikaali Mamma Mian jatko-osa  Mamma Mia! Here We go Again  veti elokuvateattereihin hieman yli 370 000 kävijää. Toiselle sijalle kiilasi kotimainen elokuva,  Iloisia aikoja, Mielensäpahoittaja , jonka kävi katsomassa vajaat 350 000 ihmistä. Kolmanneksi suosituin oli Queen-yhtyeestä kertova  Bohemia Rhapsody  vajaalla 300 000 katsojalla.
 Suomalaiset elokuvat sijoittuivat katsotuimpien listalla hyvin: viidennes teatterikävijöistä valitsi kotimaisen elokuvan.
 Kotimaisten kolmen kärjessä oli enemmän hajontaa.  Tiina Lymin  ohjaaman Mielensäpahoittajan jälkeen ihmisiä kiinnosti toiseksi eniten  Markku Pölösen  ohjaama romanttinen draamaelokuva  Oma maa , joka keräsi noin 190 000 katsojaa.  Timo Koivusalon  ohjaama  Olavi Virta  -elokuva houkutti teatteriin 150 000 ihmistä.
 Kymmenen katsotuimman kotimaisen listalla oli viime vuonna kaksi lastenelokuvaa:  Supermarsu  sekä  Onneli, Anneli ja nukutuskello .
 Kaikkiaan elokuvissa käytiin 8,2 miljoonaa kertaa. Määrä laski edellisestä vuodesta 2017, jolloin elokuvalipun osti lähes 9 miljoonaa katsojaa. Tuolloin teattereihin veti  Tuntematon sotilas , joka keräsi vuonna 2017 ennätykselliset 900 000 katsojaa. Sama elokuva sijoittui vielä viime vuonna sijalle kuusi lähes 100 000 katsojalla.
 Katsotuimmat elokuvat Top 10
 1. Mamma Mia! Here We Go Again (371 503 katsojaa)
 2. Iloisia aikoja, Mielensäpahoittaja (347 429)

 Bohemia Rhapsody (299 906 )

 4. Avengers : Infinity War (234 354)
 5. BlacKkKlansman (225 554)
 6. Ihmeperhe 2 (225 374)
 7. Deadpool 2 (200 140)
 8. Oma maa (191 527)
 9. Ihmeotukset: Grindelwaldin rikokset (169 061)
 10. Johnny English iskee jälleen (162 449)
 Katsotuimmat kotimaiset Top 10
 1. Ilosia aikoja, Mielensäpahoittaja (347 429 katsojaa)
 2. Oma maa (191 527)
 3. Olavi Virta (150 069)
 4. Supermarsu (147 138)
 5. Veljeni vartija (121 690)
 6. Tuntematon sotilas (98 757)
 7. Varasto 2 (95 317)
 8. Kaikki oikein (74 635)
 9. Onneli, Anneli ja nukutuskello (67 510)
 10. Juice (67 345 katsojaa)

Abba-musikaali kiilasi Mielensäpahoittajan ohi – viime vuoden katsotuin elokuva oli Mamma Mia


Summary: Automaattivalvonta lisääntyy: uudet ruotsalaistyyppiset peltipoliisit tositoimiin kesällä.

Tienvarsien peltipoliisit iskivät viime vuonna silmää autoilijoille useammin kuin koskaan ennen. Ylinopeuksien automaattivalvonta kirjasi Suomen maanteiltä yhteensä lähes 609 000 huomautusta, rikesakkoa ja sakkoa.
 – Se on poliisin mittaushistorian suurin luku, sanoo poliisiylitarkastaja  Samppa Holopainen  poliisihallituksesta.
 Yle Uutisgrafiikka
 Rikesakolla hoitui noin puolet ylinopeuksista ja huomautuksilla miltei sama määrä. Päiväsakon puolelle mentiin yli 20 kilometrin ylinopeuksissa ja niitä oli reilut pari prosenttia kaikista automaattivalvonnan käryistä.
 Lisää kameroita
 Vuoden 2018 kokonaisluvussa on kasvua edellisvuoteen noin 10 prosenttia, mutta vuoteen 2014 verrattuna seuraamusmäärä on lähes tuplaantunut. Se taas johtuu pitkälti nopeusvalvonnan lisääntymisestä: kameramäärä on tuplautunut muutamassa vuodessa.
 Holopainen huomauttaa kärylukua nostaneen myös puuttumiskynnyksen lasku yhdellä kilometrillä pari vuotta sitten. Nyt rikesakko räpsähtää yli 7 km/h ylinopeudesta ja valtiolle kilahtaa tuloja 140–200 euroa. Kaikkinensa valtio tienaa rikesakoista yli 50 miljoonaa euroa vuodessa.
 Ajotavat siistiytyneet
 Lisäksi ajoneuvokanta ja liikenteen määrä on kasvanut vuosi vuodelta: se heijastuu myös peltipoliisien välähdysmääriin. Itse asiassa onkin siis käynyt niin, että autoilijoiden ajotavat ovat siistiytyneet, vaikka rangaistusmäärät ovat kasvaneet.
 – Ajosuoritteisiin suhteutettuna ylinopeutta ajavien määrät ovat laskeneet, Holopainen toteaa.
 Nyt kuusi ajoneuvoa tuhannesta tolpan ohiajaneesta kaasutteli sellaista nopeutta, että kamera välähti ylinopeuden merkiksi.
 Poliisi valvoo liikennettä edelleen myös ns. perinteisin menetelmin (esim. poliisi ja käsitutka). Perinteisen valvonnan liikennesakkoja kirjoitettiin viime vuonna noin 190 000.
 Kun kaikki liikennesakot ja huomautukset lasketaan yhteen, nousee viime vuoden luku 799 000:een. Siinäkin on nousua viime vuosiin verrattuna.
 Kaistanvaihto ei pelasta
 Alkanut vuosi voi hyvinkin rikkoa juuri syntyneen ennätysluvun, koska automaattivalvontaa lisätään edelleen kuluvana vuonna.
 Poliisin käyttöön on päätetty tilata  150 nopeusvalvontalaitteistoa , joista joitakin kymmeniä saadaan kytkettyä toimintaan tämän vuoden aikana. Ne tulevat Nelostielle Heinolan Lusista Jyväskylän Vaajakoskelle saakka ja Valtatie 6:lle Koskenkylästä Kouvolaan asti.
 – Tavoite on saada uudet kamerat tositoimiin kesäkaudelle, Holopainen sanoo.
 Uudet automaattikamerat ovat ruotsalaisvalmisteisia ja ovat entuudestaan yleisiä Ruotsissa. Ne sisältävät joukon ominaisuuksia, joita ei nykyisistä tolppakameroista löydy.
 Hoikat peltipoliisit mittaavat ajoneuvojen nopeutta tutkalla, joka ottaa ajoneuvon seurattavakseen vähintään kymmenien metrien päästä ja seuraa sitä koko ajan tolpalle saakka. Kaistanvaihto ei auta. Se pystyy myös seuraamaan useita autoja yhtäaikaa ja useita kaistoja samanaikaisesti.
 Lue lisää:
 Viisikymppiset kaahaavat eniten ylinopeudella – nuoret kärähtävät puolta harvemmin
 Näille automerkeille peltipoliisi välähtää useimmin: BMW, Audi ja Mercedes-Benz kärjessä
 Peltipoliisit hoikkenevat – 150 ruotsalaismallista nopeusvalvontakameraa maanteiden varsille
 Minkä hallitus mokasi, sen nopeusvalvonta paikkasi – rikesakkotuotot ylittävät odotukset 10 miljoonalla eurolla

Liikenteen mittaushistorian huimin luku: ylinopeuskäryt ampaisivat uuteen ennätykseen


Summary: Lappeenrannassa sattunut sähköratavaurio on korjattu.

Junat pääsevät jälleen kulkemaan Karjalan radalla Imatran ja Lappeenrannan välillä.
 Lappeenrannan Joutsenon ja Muukon välillä ollut sähköratavaurio on korjattu.
 Junaliikenteessä oli usean tunnin katkos  sähköratavaurion takia . Vaurion aiheutti radalle aamulla kaatuneet puut.
 Korjaustöiden aikana junaliikennettä korvattiin linja-autoilla.

Junat pääsevät kulkemaan useita tunteja kestäneen katkon jälkeen Karjalan radalla


Summary: Mereen saattoi pudota jopa 270 konttia. Kolme vaarallista materiaalia sisältävää konttia on kateissa.

Kymmeniä rahtikontteja ajautui keskiviikkona rantaan Terschellingin ja Vlielandin saarilla Hollannissa.
 Erilaisia tuotteita sisältäneet kontit olivat peräisin rahtialuksesta, jonka lasti putosi yli laidan kovassa merenkäynnissä Pohjanmerellä lähellä Saksalle kuuluvaa Borkumin saarta.
 Hollannin rannikkovartioston mukaan mereen saattoi päätyä jopa 270 konttia panamalaisesta MSC ZOE -rahtialuksesta. Kyseinen laiva on yksi maailman suurimmista rahtialuksista.
 Yle Uutisgrafiikka
 Osa konteista kelluu edelleen meressä. Hollannin rannikkovartiosto on varoittanut alueella liikkuvia laivoja kelluvista konteista. Rannikkovartioston mukaan kolme vaarallisia materiaaleja sisältävää konttia on kateissa.
 Monet konteista aukesivat Terschellingin ja Vlielandin rannoilla. Rantaan ajautui erilaisia tuotteita kuten esimerkiksi televisioita, lamppuja, autonosia, huonekaluja, vaatteita ja leluja.
 Paikalla oli paikallisia aarteenmetsästäjiä etsimässä arvotavaraa. Vlielandin pormestarin  Tineke Schokkerin  mukaan tavaroiden ottaminen ei haittaa kuntaa. Saarien satoja vuosia vanha perinne on, että asukkaat keräävät rantaan ajautunutta tavaraa.
 – Tavaroiden käsittely maksaisi enemmän kuin mikä niiden arvo on. Sitä paitsi tavaroiden vartiointi olisi mahdotonta kahdelle poliisillemme. Koko ranta on täynnä tavaraa, Schokker sanoi hollantilaiselle uutistoimisto ANP:lle.

Telkkari yli laidan! Rahtilaivasta Pohjanmereen pudonneet kontit ajautuivat rantaan Hollannissa – Aarteenmetsästäjät heti apajilla


Summary: Torstaina varoituksia vielä kaikilla merialueilla ja Lapin maanteillä, perjantaina Etelä- ja Keski-Suomessa on huono ajosää.

Myrskyn jälkeen on poutasää.
 Pitää paikkansa, sillä ennusteet lupaavat myräkän siirtyvän torstaina koilliseen, tuulet hellittävät ja korkeapaine tuo auringonpaistetta ja pakkasta.
 Suomi palaa normaalitilaan, eli aika perinteiseen talvisäähän. Ylen meteorologin  Toni Hellisen  ennuste kuuluukin näin:
 "Myrskytuulet laantuvat keskiviikkoiltaan mennessä. Torstaina sää selkenee, kun korkeapaineen selänne vahvistuu koko maan ylle. Torstai on näillä näkymin alkaneen viikon kylmin päivä. Torstai-iltana pilvisyys lisääntyy lännestä alkaen ja länsirannikolla ja Länsi-Lapissa alkaa sataa lunta. Perjantain kuluessa säärintama sateineen liikkuu Suomen yli kaakkoon. Sää lauhtuu. Lauantaiksi sää jälleen poutaantuu ja kylmenee uudestaan", Hellinen kirjoittaa  Ylen sääsivuilla .
 Jos on tuuli aiheuttanut hankaluuksia kautta maan, niin ei nopea pakastuminenkaan päästä kaikkia helpolla. Alueilla, joilla sähköjä ei ole saatu korjatuksi, on edessä uusi koettelemus: kuinka pitää mökki lämpimänä, ellei ole piisiä tahi kakluunia.
 Ihan leikaten sää- ja keliolot eivät muutu.  Ilmatieteen laitoksen varoituksista  käy ilmi, että vielä torstaina kaikille merialueille on voimassa erilaisia varoituksia.
 Koko rannikolla on edelleen kovan tuulen varoitus, länsirannikolla varoitetaan matalasta merivedenkorkeudesta ja Suomenlahdella on voimassa jäätämisvaroitus. Lapissa varoitetaan huonosta ajokelistä lumisateen vuoksi.
 Perjantaina ajokelivaroitus on koko keskisessä ja eteläisessä Suomessa ja Ahvenanmaalla Oulu–Kuusamo-linjan eteläpuollella.
 Lue myös:
 Myrsky-yöstä oli hyötyäkin: tuulivoimalat pyörivät vinhaan ja painoivat sähkön hinnan ennätyksellisen alhaalle
 Hoivakodista meni jo yöllä sähköt, mutta neuvokkuus on pelastanut pahemmastakin: "Tämä on maaseudulla ihan normaalia"
 Aapeli-myrsky puhaltanut ennätyslukemia: merellä kovimmat puuskat 41,6 m/s, korkeimmat aallot jopa 14-metrisiä – Video: tältä näyttää lossimatka Korppoossa
 Poikkeuksellisen raju talvimyrsky riepottelee Suomea – lähetä kuva

Sää palaa normaalitilaan: tuuli hellittää, pakkanen paukkuu ja aurinkokin näyttäytyy


Summary: Kiuruvetisen Heidi Jaatisen romaani Koski on vuoden 2019 Savonia-palkinnon voittaja.

Kirjallisuuden Savonia-palkinto on myönnetty  Heidi Jaatisen  romaanille  Koski . Teos on väkevä savolainen sukutarina, jossa ei pureta vain yhden suvun tai kylän, vaan koko kansankunnan traumoja Suomen itsenäistymisestä lähtien.
 Savonia palkitut 2009–2019 2019 Heidi Jaatinen: Koski 2018 Asko Sahlberg: Amandan maailmat 2017 Virve Sammalkorpi: Paflagonian perilliset 2016 Karo Hämäläinen: Yksin 2015 Jouni Tossavainen: New Yorkin lentävä suomalainen 2014 Antti Heikkinen: Pihkatappi 2013: Pirjo Hassinen: Popula 2012: Marko Kilpi: Elävien kirjoihin 2011: Esko-Pekka Tiitinen: Kiven sylissä 2010: Jukka Itkonen: Laululinnun saarella 2009: Anna Krogerus: Kuin ensimmäistä päivää
 Jauhiaisen suvusta kertova romaani sijoittuu 1910-luvun Kiuruvedelle ja se pyrkii valottamaan pienen savolaiskunnan elämää sisällissodan aikana.
 Jaatisen mukaan Koskessa käsitellään osattomuutta, nälkää ja sitä millaista on, kun ihmiset jakautuvat kahdelle puolelle kenties haluamattaan.
 – Koski on upealla kielellä kirjoitettu löytöretki menneeseen, sen arkeen ja ihmismieleen, palkitsemisperusteissa todetaan.
 Heidi Jaatinen oli nyt toista kertaa ehdolla Savonia-palkinnon saajaksi. Vuonna 2011 hän oli ehdolla teoksellaan  Ei saa katsoa aurinkoon . Finlandia-palkintoehdokkaana Jaatinen oli vuonna 2014 romaanillaan  Kaksi viatonta päivää .
 – Kun kuulin valinnasta, ensin löi ihan tyhjää. Oli iloinen yllätys, että työtäni arvostettiin. Tämä on kuitenkin hyvin henkilökohtainen kirja. On ilo, että se on yleistettävissä niin, että muutkin pystyvät löytämään sieltä sen ydinsanoman, iloitsee Jaatinen.
 Heidi Jaatisen Koski saa tulevaisuudessa jatkoa. Joonas Nieminen / Yle
 Alueellista Savonia-palkintoa arvostetaan
 Suomessa jaetaan vuosittain muutamia kirjallisuuspalkintoja. Merkittävästä savolaisesta kaunokirjallisesta teoksesta jaettava Savonia-palkinto on yksi näistä. Kuopion kaupungin vuonna 1986 perustama Savonia-palkinto on suuruudeltaan 12 000 euroa.
 – Suomessa ei ole paljon tämmöisiä merkittäviä palkintoja ja tämä on pystynyt nostamaan arvostustaan vuosi vuodelta. Me savolaiset olemme ymmärtäneet ajoissa ryhtyä jakamaan tämmöistä. Toivoisin, että muissakin maakunnissa perustettaisiin vastaavia palkintoja, päätoimiseksi kirjailijaksi viime vuonna siirtynyt Jaatinen toteaa.
 Myös Suomen Kirjailijaliiton puheenjohtaja  Sirpa Kähkönen  pitää Savonia-palkintoa hyvin uniikkina ja merkityksellisenä. Se tunnetaan kirjallisuuspiireissä kautta maan.
 – On hienoa, että on edelleen olemassa tämmöinen alueellinen ja nimenomaan vanhaan kirjallisen kulttuurin kehtoon, Pohjois-Savoon liittyvä palkinto, iloitsee kuopiolaislähtöinen Kähkönen.
 Heidi Jaatiselle Savonia-palkinto merkitsee myös työn jatkumista.
 Ei voi olla varma, onko minulla oikeus kirjoittaa näistä asioista ja joko on se aika, että voi kirjoittaa loukkaamatta ketään.  Heidi Jaatinen
 – Nyt uskaltaa taas kirjoittaa sillä tavalla kuin itsestä tuntuu tärkeältä ja nostaa sellaisia aiheita esille.
 Hän muistuttaa, että kirjoittaminen on aina epävarmaa.
 – Ei voi olla varma, että ymmärtävätkö lukijat ja onko minulla edes oikeus kirjoittaa näistä asioista ja joko on se aika, että voi kirjoittaa loukkaamatta ketään, puhuu Jaatinen, joka lupaa Koski-sarjalle jatkoa.
 Myös itsekin aikoinaan Savonia-palkinnon saaneelle Kähköselle palkintorahalla oli valtava merkitys.
 – Pystyin ostamaan sillä itselleni pienen palan aikaa taiteellisen työn tekemiseen. Varsinkin palkkatyötä tekevien on varmasti vaikea käsittää, millaista jatkuvaa taistelua luovan työn tekeminen voi etenkin uran alkuvaiheilla olla, toteaa Kähkönen.
 Ehdokkuudet ja palkinnot merkitsevät kirjailijoille tuloja ja näkyvyyttä
 Suomen Kirjailijaliiton puheenjohtajan Sirpa Kähkösen mielestä kirjallisuuspalkinnoilla ei ole lopulta mitään tekemistä taiteellisen työn kanssa. Itsekin kirjailijana työskentelevän Kähkösen mielestä palkinnot ovat tärkeitä, mutta nimenomaan osa kirjojen julkaisun jälkeistä jälkitoimintaa.
 – Ehdokkaille ne merkitsevät enemmän näkyvyyttä ja sitä kautta he pääsevät paremmin lukijoiden tietoisuuteen. Ehdokkuutta vaille jääville kilpailu näkyvyydestä on kovempaa, pohtii Kähkönen.
 Kähkönen muistuttaa, että kirjallisuudenalan pienillä markkinoilla kilpailu lukijoista on kokonaisuudessaan erittäin tiukkaa.
 Kilpailu on tosi raadollista.  Heidi Jaatinen
 – On tärkeää, että kirjallisuus pääsee näkyviin. Palkinnot ovat yksi tapa, mutta taiteella saisi olla enemmän näkyvyyttä mediassa muutoinkin, toivoo Kähkönen.
 Samaa sanoo tuore Savonia-palkittu.
 – Kilpailu on tosi raadollista. Palkinnot ovat keino saada kirjailijalle jonkinmoisia tuloja ja näkyvyyttä. Tämmöiset myös kannustavat muita kirjailijoita, että esimerkiksi täältä savon perukoilta voi menestyä, Jaatinen nauraa.
 Savonia-palkinnon saajiksi ehdolla olivat tänä vuonna myös  Maritta Lintusen   Stella ,  Päivi Lipposen   Ihmisyyden vuoksi ,  Erkka Mykkäsen   Something not good ,  Markku Pääskysen   Hyvä ihminen  sekä  Lauri Rikalan   Eläin, joka ei pukeudu tahallaan huonosti .
 Raati luki vuoden 2018 aikana 88 Savonia-palkinnon piiriin kuuluvaa kaunokirjallista teosta. Viime vuonna palkinto myönnettiin Asko Sahlbergille teoksesta  Amandan maailmat .

Heidi Jaatisen "Koski" voitti Savonia-kirjallisuuspalkinnon: "Nyt uskaltaa taas kirjoittaa sillä tavalla kuin itsestä tuntuu tärkeältä"


Summary: Vakuutus- ja rahoitusneuvonta FINE:n mukaan määritelmät vaihtelevat. Yhdelle myrsky on 14 metriä sekunnissa, toiselle 21.

Ulkona puhaltaa tuuli, joka vinkuu nurkissa ja paukuttaa kattopeltejä. Ja sitten – pahaenteinen narahdus ja sitä välittömästi seuraava rysähdys.
 Silloin se viimeistään tulee mieleen – onko vakuutus kunnossa?
 Myrskytuhojen vakuutuksiin liittyy useita huomioitavia seikkoja, sanoo FINE Vakuutus- ja rahoitusneuvonnan vakuutusasiantuntiija Mira Aarre.
 Ensinnäkin, sana “myrsky” määritellään eri vakuutusyhtiöissä hyvin eri tavoin.
 – Useimpien yhtiöiden mukaan myrskystä puhutaan, kun kymmenen minuutin keskituuli ylittää 21 metriä sekunnissa, Mira Aarre sanoo.
 – Vakuutusyhtiöillä on kuitenkin muitakin määritelmiä myrskytuulelle. Pari vuotta sitten tekemässämme selvityksessä myrskyn raja vaihteli 14 ja 21 metrin välillä.
 Kotivakuutukset korvaavat myrskyn rakennuksille, irtaimistolle ja piha-alueille aiheuttamia vahinkoja vain siinä tapauksessa, että kyseessä on vakuutusyhtiön oman määritelmän mukainen myrsky. Esimerkiksi LähiTapiolassa ja Turvassa myrskyn raja on yli 15 metriä sekunnissa – OP:ssa vähintään 20 ja Fenniassa yli 20 metriä sekunnissa.
 Vertailun vuoksi: Ilmatieteenlaitoksen mukaan myrskytuuli puhaltaa, kun kymmenen minuutin keskituuleksi on mitattu vähintään 21 metriä sekunnissa. Vuoden 2019 ensimmäinen myrsky Aapeli ylitti tämän rajan merellä ja rannikolla, mutta ei sisämaassa.
 Puuskia ei lasketa
 Vakuutusyhtiöt tuijottavat vain kymmenen minuutin ajalta laskettua keskiarvoa. Puuskissa tuuli voi kuitenkin olla merkittävästi voimakkaampaa.
 Tämä seikka on synnyttänyt korvausasioissa useita riitoja, kuten Vakuutus ja rahoitusneuvonta FINE:n lukuisat ratkaisusuositukset ( 1 ,  2 ,  3 ,  4 ,  5 ) kertovat.
 Mira Aarre neuvoo, että vakuutusehtoihin kirjattuun myrskyn määritelmään kannattaa kiinnittää huomiota erityisesti, jos talo tai mökki sijaitsee tuulisella paikalla.
 – Vakuutuksen laajuus ja turvan taso vaihtelevat paljon. Se voi johtaa tilanteeseen, jossa samassa naapurustossa toinen saa korvauksia, toinen ei.
 Eroja on myös vakuutusten sisällöissä. Toisilla yhtiöillä myrskyvakuutus kuuluu suppeimpaakin kotivakuutukseen – toisilla taas ei.
 Huomioi poikkeamat
 Vakuutuksissa on muitakin yksityiskohtia, joista kuluttajien on syytä olla tietoisia. Useimmissa kotivakuutuksissa on esimerkiksi rajoitusehto, jonka mukaan lumen ja jään painosta tai liikkumisesta aiheutuneita kattovahinkoja ei korvata.
 – Esimerkiksi lumen mukana katolta alas tulevaa lumiestettä ja sen aiheuttamia korjauskustannuksia ei korvata, joten lumikuormaa tulee tarkkailla, Aarre sanoo.
 Siksikin talojen kattorakenteisiin on syytä kiinnittää erityistä huomiota.
 Pihojen rakenteisiin vakuutukset suhtautuvat kaksijakoisesti. Myrskyn kaatamat pihapuut ja runtelemat pensasistukset kotivakuutus kyllä korvaa, mutta ei välttämättä laituria.
 – Laiturit, kylpypaljut tai koristepatsaat eivät yleensä kuulu kotivakuutuksen piiriin vaan ne on vakuutettava erikseen ja asiasta laitettava maininta vakuutuskirjaan, Mira Aarre sanoo.
 Suppea kasko ei korvaa – eikä naapuri
 Jos puu kaatuu auton konepellille, autovakuutuksen laaja kasko korvaa yleensä vahingon.
 – Suppea kasko sen sijaan korvaa hirvi- ja palovahinkoja sekä varkauksia, mutta ei myrskyvahinkoja, Aarre sanoo.
 Jos auton päälle kaatunut puu sattui kasvamaan naapurin pihalla, korvausta voi yrittää hakea naapurin vastuuvakuutuksesta. Onnistumisen todennäköisyys on pieni. Se on kiinni lähinnä siitä, voidaanko puun kaatuminen tulkita naapurin huolimattomuudeksi – eli oliko puu entuudesta tiedetty huonokuntoiseksi.
 Naapuria ei auta syyttää myöskään siinä tapauksessa, että puu oli huonokuntoinen – mutta se kaatui myrskyssä, jossa tervekin puu olisi kaatunut.
 Auton päälle kaatuneesta puusta saa korvauksia vaihtelevasti vakuutustasosta riippuen. Hans-Mikael Holmgren / Yle
 – Jo ennen myrskyä, mutta viimeistään nyt, on syytä katsella pihan puustoa ja arvioida puiden kunto. Naapurille kannattaa huomauttaa, jos hänen puunsa näyttää olevan kallellaan, Mira Aarre neuvoo.
 Vakuutus- ja rahoituspalvelu FINE:n on koonnut  oppaaseensa  neuvoja myrskyjen ja muiden luonnonilmiöiden aiheuttamien vahinkojen varalle. Tässä muutama hyvä neuvo.
 1. Dokumentoi kaikki
 Jos puu on kaatunut talon päälle, kännykkäkamera esiin. Vahingon selvittely ja näytön esittäminen kuuluvat vakuutuskorvausta hakevalle.
 – Se on tehtävä jo ennen tuhojen korjausta. Muutoin voi käydä niin, että talon päälle kaatunut koivu on klapeina ja katto korjattuna, eikä kuvan kuvaa ole otettu.
 2. Estä lisävahingot
 – Rikkoutuneille katoille pressuja, ikkunoihin levyjä – näihin väliaikaiskorjauksiin voi sitten myöhemmin hakea korvauksia, vakuutusneuvonnan Mira Aarre sanoo.
 Jos myrsky katkoo sähköt vuorokausiksi, sähköä tuottava aggregaatti kannattaa vuokrata ennen kuin pakkanen jäädyttää vesikiertoisen patteriverkoston rikki.
 3. Ilmoita vakuutusyhtiölle – tai sähköfirmaan
 Myrskyvahingosta on syytä ilmoittaa vakuutusyhtiölle mahdollisimman pikaisesti. Samalla voit neuvotella, millaisiin toimenpiteisiin on syytä ryhtyä.
 Jos vahinko johtuu sähkökatkoksesta, vahinkoja korvaa ensi sijassa sähköyhtiö.
 Myrskyn repimää kattoa Pikku-Huopalahdessa Helsingissä joulukuussa 2011. Derrick Frilund / YLE
 – Monissa vakuutuksissa on rajoitusehto, jonka mukaan korvausta ei makseta, jos se on mahdollista saada jonkin lain nojalla. Sähköyhtiöitä koskee sähkömarkkinalaki ja ne maksavat vuotuisiin siirtopalvelumaksuihin perustuvaa vakiokorvausta, vakuutus- ja rahoitusneuvonta FINE:n Mira Aalto sanoo.
 4. Kirjaa työtunnit ylös
 Esimerkiksi rikkoutuneen ikkunan vaihto ja kaatuneiden puiden raivaus saattavat olla töitä, joista taitava selviää itsekin.
 Tätä vakuutetun itsensä tekemää työtä voidaan korvata myös kotivakuutuksesta, joko könttäsummalla tai tehdyn työtunnin perusteella.
 – Vakuutusyhtiöstä voi kysyä, että sopiiko jos en otakaan remonttimiestä vaan teen itse – mikä on tuntihinta vai sovitaanko urakasta, Aarre sanoo.
 – Sen jälkeen on syytä kirjata tarkkaan ylös, kuka tekee mitä ja milloin.
 Vakuutusyhtiön maksava työkorvaus ei ole suuren suuri, FINE:n arvion mukaan tyypillisesti noin 8–12 euroa tunnilta. Toisaalta kyse on verottomasta korvauksesta – ja ankaran myrskyn jälkeen vapaita työmiehiä saattaa joka tapauksessa olla niukasti saatavilla.
 5. Älä telo itseäsi
 Lisävahinkojen ehkäisemiseen sisältyy myös se, ettei innokas tee-se-itse -tyyppi vahingoita itseään.
 Vaaralliset työt on syytä jättää ammattilaisille.
 – Esimerkiksi moottorisahan käyttäjän on syytä huomata, että myrskyn kaatamien puiden rungoissa ja juuristoissa voi olla voimakkaita jännitteitä. Erityisesti sähköjohtojen raivaus on jätettävä ammattilaisille, Mira Aarre sanoo.
 Lue myös:
 Sää palaa normaalitilaan: tuuli hellittää, pakkanen paukkuu ja aurinkokin näyttäytyy
 Myrsky-yöstä oli hyötyäkin: tuulivoimalat pyörivät vinhaan ja painoivat sähkön hinnan ennätyksellisen alhaalle
 Hoivakodista meni jo yöllä sähköt, mutta neuvokkuus on pelastanut pahemmastakin: "Tämä on maaseudulla ihan normaalia"
 Aapeli-myrsky puhaltanut ennätyslukemia: merellä kovimmat puuskat 41,6 m/s, korkeimmat aallot jopa 14-metrisiä – Video: tältä näyttää lossimatka Korppoossa
 Poikkeuksellisen raju talvimyrsky riepottelee Suomea – lähetä kuva

Mikä on myrsky? Riippuu vakuutusyhtiöstä – "Se voi johtaa tilanteeseen, jossa samassa naapurustossa toinen saa korvauksia, toinen ei"


Summary: Demokraattien vasemmistosiipeä edustava senaattori on ensimmäinen puolueen kärkinimi, joka on ilmoittanut lähtevänsä ehdolle esivaaleihin.

Senaattori  Elizabeth Warren  ilmoitti uudenvuodenpäivänä, että hän luovuttaa palkkansa hyväntekeväisyyteen niin kauan kuin Yhdysvaltain liittovaltion hallinnon sulku jatkuu.
 – Siihen asti kunnes Donald Trump avaa hallinnon uudelleen, lahjoitan palkkani HIASrefugees-järjestölle. Tämä voittoa tavoittelematon järjestö auttaa pakolaisia ja tekee samalla maastamme vahvemman, Warren tviittasi.
 Yhdysvaltain liittovaltion hallinto on ollut osin suljettuna joulusta lähtien. Taustalla on kiista budjetista. Kongressin demokraatit eivät ole suostuneet presidentti  Donald Trumpin  vaatimukseen varata rahaa Meksikon rajalle rakennettavaan muuriin.
 Warrenin ilmoitus lahjoittaa palkkansa hyväntekeväisyyteen on nähty senaattorin ensimmäisenä siirtona presidenttikisassa.
 Warren kertoi uudenvuodenaattona lähtevänsä tavoittelemaan demokraattipuolueen presidenttiehdokkuutta. Ensimmäinen demokraattien esivaali järjestetään Iowassa helmikuussa 2020.
 Keskiluokka nousuun
 Yhdysvaltojen seuraavat presidentinvaalit järjestetään vajaan kahden vuoden kuluttua, marraskuussa 2020. Warren on ensimmäinen demokraattipuolueen kärkinimistä, joka on ilmoittautunut tavoittelemaan puolueen ehdokkuutta.
 Warren on Yhdysvalloissa hyvin tunnettu senaattori, joka istuu nyt toista kautta senaatissa. Entinen oikeustieteen professori nousi kongressiin vuonna 2012 amerikkalaisittain varsin vasemmistolaisella kampanjalla.
 Washingtonissa Warren onkin profiloitunut suuryritysten ja veroleikkausten vastustajaksi, joka haluaa tiukentaa pankkien sääntelyä ja kehittää kuluttajansuojaa.
 Presidentinvaalikampanjansa keskeiseksi teemaksi Warren on nostanut keskiluokan heikon aseman Yhdysvalloissa. Maanantaina julkaistussa ensimmäisessä kampanjavideossa Warren julistaa, että suuryritykset ovat poliitikkojen avulla hyökänneet sääntöjä noudattavia keskituloisia amerikkalaisia vastaan.
 Kärjekästä viestiä ryydittävät kuvat aikaisemmista republikaanipresidenteistä ja Donald Trumpista leikkaamassa valtion sääntelyä.
 Trumpin silmätikkuna
 Warrenin mahdollisuuksia nousta demokraattien varsinaiseksi presidenttiehdokkaaksi on tässä vaiheessa vaikea arvioida. Toistaiseksi hän on ainoa demokraattien kärkinimistä, joka on ilmoittanut haluavansa haastaa istuvan presidentin. Trumpin uskotaan hakevan jatkokautta.
 Mielipidemittauksissa Warrenia suositumpia demokraattien ehdokkaaksi ovat esimerkiksi entinen varapresidentti  Joe Biden , 76, ja senaattori  Bernie Sanders , 77. Kummatkin veteraanipoliitikot ovat kuitenkin verrattain iäkkäitä ja on epäselvää, aikovatko he enää lähteä presidenttikisaan.
 69-vuotiaan Warrenin ikää ei ole nähty esteenä, mutta kampanjalla on muita ongelmia. Niistä kenties merkittävin on Warrenin syntyperään liittyvä epäselvyys, josta presidentti Trump on toistuvasti piikitellyt mahdollista vastaehdokastaan.
 Warren oli nuorena merkitty yliopiston rekistereihin alkuperäiskansojen jälkeläisenä. Vuonna 2012 vaalikampanjassa Warrenin vastaehdokas väitti, ettei tämä todellisuudessa kuulunut mihinkään vähemmistöön.
 Myöhemmin Trump tarttui vähemmistöaseman väitettyyn hyväksikäyttöön ja alkoi kutsua Warrenia Pocahontasiksi. Syksyllä Warren yritti vaimentaa pitkään velloneen syntyperäkiistan menemällä dna-testiin.
 Testi osoitti, että hänen sukujuurensa todella johtivat kaukaisesti alkuperäiskansoihin.
 Tämä kuitenkin vain ruokki lisää kritiikkiä senaattoria kohtaan. Monet syyttivät Warrenia keskustelemisesta Trumpin ehdoilla ja myös alkuperäiskansojen edustajat tuomitsivat testin.
 Rahoitus Obaman tapaan?
 Warrenin vaalikampanjan rahoitus on tässä vaiheessa osin auki. Warren itse pitää epätodennäköisenä, että hän yrittäisi hankkia ulkopuolisia suurlahjoittajia. Yksi Warrenin vaaliteema on poliittisen korruption kitkeminen Yhdysvalloista.
 – Minusta miljardöörien ei pitäisi rahoittaa vaalikampanjoita, Warren kertoi maanantaina toimittajille.
 – Olen jo saanut lahjoituksia kaikista 50 osavaltioista, DC:stä ja Puerto Ricosta. Minä uskon, että tällä tavoin rakennetaan ruohonjuuritason kampanja, Warren jatkoi.
 Strategia muistuttaa  Barack Obaman  ensimmäistä presidentinvaalikampanjaa, joka onnistui keräämään paljon pienlahjoituksia.
 Obaman kampanjan talouspäällikkö  Rufus Gifford  arvioi Twitterissä, että Warrenin varhaisen ilmoittautumisen tarkoitus onkin kerätä paljon rahaa ja samalla pelotella muita jättäytymään pois demokraattien ehdokaskisasta.
 Lue lisää:
 CNN: Warren says she will donate her congressional salary during shutdown
 New York Times: Elizabeth Warren Stands by DNA Test. But Around Her, Worries Abound.

Yhdysvaltain presidentiksi tähtäävä Elizabeth Warren aloitti kampanjansa: Palkka hyväntekeväisyyteen niin kauan kuin hallinto on suljettuna


Summary: Lahdessa lähihoitajaopiskelijat ihmettelevät peruuntuneita oppitunteja, teorian vähyyttä sekä suihkulähteen tuijottelua viidesti kuukauden aikana. Ministeri kiittelee epäkohtien nostamisesta esille.

Suomen lähi- ja perushoitajaliitto (SuPer)

Tästä on kyse Opetusministeri Sanni Grahn-Laasonen uskoo, että ammattiopetuksen epäkohdat saadaan ratkottua Lahdessa. Ministeri myöntää, että ammattikoulutusuudistus voi vielä näkyä ongelmatilanteina alkumetreillä. Jättileikkauksia ministeri ei kadu.
 Opetusministeri  Sanni Grahn-Laasonen  (kok.) uskoo, että ammattiopetuksen laatuongelmat selvitetään nyt tarkoin Lahdessa.
 – Todella hyvä, että opiskelijoiden ääni kuuluu. Epäkohtia korjataan ja niitä lähdetään ratkomaan. On selvää, että Salpauksessa täytyy käydä läpi nostetut esimerkit huolellisesti ja miettiä, miten toimintaa parannetaan. Mutta yleisesti ottaen suomalainen ammatillinen koulutus on kyllä korkeatasoista.
 Lähihoitajaopiskelijoiden kokemukset koulutuskeskus Salpauksen opetuksesta nostivat mylläkän somessa ja saivat suomalaiset miettimään ammattikoulutuksen tasoa yleisemminkin Suomessa mittavien säästöjen kurimuksessa. Esimerkiksi Ammattiosaamisen kehittämisyhdistys AMKE muistuttaa  keskiviikkona antamassaan kannanotossa , että ammatillisen koulutuksen rahoituksesta on leikattu yli 300 miljoonaa euroa vuosina 2013–2017. Se on tarkoittanut muun muassa lähiopetuksen vähentymistä, opiskelijoiden omaehtoisuuden lisääntymistä ja potkuja opettajille.
 Lahden Kauppatorilla keskiviikkona vaalityötä tehnyt Grahn-Laasonen ei kadu säästöjä.
 – Tämän hallituskauden alussa valtionvelka oli kaksinkertaistunut, talouskasvu olematonta ja työttömyys korkea. Oli aivan selvää, että valtiontaloutta piti sopeuttaa ja tasapainottaa eri sektoreilla. Nyt ollaan menossa kohti huomattavasti parempia aikoja.
 Leikkauksille leukaillaan edelleen. Somessa kiertävissä kuvissa on esimerkiksi keskustan  Juha Sipilä  vierellään kyltti, jossa lukee "koulutuksesta ei leikata" ja toisessa "opintotukea ei heikennetä". Kuvat on otettu eduskuntavaalien 2015 alla.
 – Poliitikkojen pitää olla todella varovaisia nytkin eduskuntavaalien alla siinä, mitä lupaavat. Yksin ei voi asioista päättää, vaan päätökset tehdään yhdessä. Mutta politiikkaa tehdään myös ajassa: pitää ottaa huomioon, mikä on vallitseva taloustilanne, toteaa Grahn-Laasonen.
 Juha Sipilä lupasi muutama vuosi sitten, ettei opintotukea heikennetä Suomen Ylioppilaskuntien Liiton järjestämässä kampanjassa. Twitter
 Uudistuksen horjahtelevia ensiaskelia
 Ministeri Sanni Grahn-Laasosen mukaan ammattikoulutuksen laatuongelmia selittää osaltaan se, että uusi ammatillisen koulutuksen lainsäädäntö on vasta vuoden voimassa. Viime syksynä aloitti ensimmäinen ikäluokka uudessa uudistetussa ammatillisessa koulutuksessa.
 – Selvää on, että uuteen malliin vielä siirrytään. Vie jonkin aikaa saada se toimimaan. Minulla on kyllä se käsitys, että Salpauksen ja Päijät-Hämeen alueella esiintyneitä ongelmia on pystytty ratkomaan. Mennään kohti parempaa eli uutta ammatillista koulutusta.
 Yle kertoi joulukuussa , kuinka koulutuskeskus Salpauksen lähihoitajaopiskelijat ovat ihmetelleet muun muassa peruuntuneita tunteja, teoriaopetuksen vähyyttä, opintotarjonnan päällekkäisyyttä ja opettajien tuplabuukkauksia eri paikkoihin. Aikuisopiskelijat vierailivat yhdellä ja samalla suihkulähteellä viidesti kuukauden aikana osana luovuusopintoja. Lähistön patsaille he kirjoittivat mietelauseita.
 Opetusministerin mielestä erityisesti juuri peruskoulunsa päättäneistä ammattiin opiskelevista on pidettävä hyvää huolta.
 – Peruskoulun päättäneet 16-vuotiaat nuoret eivät ole vielä valmiita itsenäiseen opiskeluun, vaan vaativat aikuisen läsnäoloa, opastusta, opetusta ja ohjausta.
 Ministeri vauhditti vaalityötään jakamalla makeisia Lahden Kauppatorilla navakassa tuulessa ja lumimyräkässä.  Janne Ahjopalo / Yle
 Rehtori: Palaute otetaan vakavasti
 Lähihoitajien ammattiliiton  SuPerin puheenjohtaja  Silja Paavola  hämmästeli Ylelle epäkohtia . Hänen mielestään heikko opetus on suoranaisesti vaarallista, kun opiskelijat siirtyvät käytännön työelämään. Rikos- ja prosessioikeuden professori  Matti Tolvanen  esitti jopa ulkopuolista selvityshenkilöä ongelmien selvittämiseksi ja ratkaisemiseksi.
 Koulutuskeskus Salpauksesta myönnetään, että esimerkiksi opettajien tuplabuukkauksia on tapahtunut lukujärjestysten laadinnan yhteydessä. Rehtori  Päivi Saarelaisen  mukaan opiskelijoiden antama palaute otetaan vakavasti.
 – Erityisen tärkeää esimiestyössä onnistumisen lisäksi on rakentaa opiskelijoiden ja henkilöstön välille sellaista luottamusta ja avoimuutta, että asiat voidaan puhua ja käsitellä heti, jottei ongelmia pääsisi syntymään, Saarelainen sanoo Ammattiosaamisen kehittämisyhdistyksen tiedotteessa.
 Jos ammattiin opiskeleva on tyytymätön saamaansa opetukseen, on hänen oikeusturvansa varsin heikko. Aluehallintovirasto ei yleensä tutki opetukseen tasoon liittyviä kanteluja. Ongelmat olisi nykyisin siis puitava lähinnä koulutusorganisaation sisällä eli esimerkiksi oman opettajan tai rehtorin kanssa. Tämä voi arveluttaa opiskelijaa, joka pelkää saavansa kriittisyytensä takia huonon maineen – uhkana voi olla myös arvosanojen heikkeneminen.
 Todella hyvä, että opiskelijoiden ääni kuuluu.   Sanni Grahn-Laasonen
 Nyt opiskelija pystyy antamaan palautetta valtakunnallisessa Amis-palautteessa, mutta esimerkiksi koulutuskeskus Salpauksen osalta vastausprosentit ovat vielä pienet. Niin pienet, ettei niiden pohjalta voi tehdä mitään johtopäätöksiä.
 Opetusministeri Sanni Grahn-Laasonen uskoo, että ammattiopetuksen laatua seurataan Suomessa riittävän tarkoin tulevaisuudessa.
 – Parhaillaan kehitetään valtakunnallista mallia siihen, miten opiskelijapalautetta voidaan kerätä systemaattisemmin. Tämä koskee myös työelämästä kerättävää palautetta. Osa oppilaitosten rahoituksesta tulee sen mukaan, kuinka opiskelijat ovat työllistyneet. Ongelmakohtiin pitää puuttua.
 Lue myös:
 SuPerin puheenjohtaja hätkähti lähihoitajien toistuvia reissuja suihkulähteelle Lahdessa – oikeusprofessori ehdottaa ulkopuolista selvitystä opetuksen tasosta
 Lähihoitajaopiskelijoiden karu yllätys: yhden ja saman suihkulähteen tuijottelua viisi kertaa kuukauden aikana – kehnosta ammattiopetuksesta tehtyjä kanteluja ei välttämättä edes tutkita
 Sähköasentajaksi opiskeleva Esko Laitinen tappaa aikaa kotona – Opetuksen vähyyteen pettynyt äiti: “En antaisi Eskon asentaa sähköjä kotiini”
 Kysely: Ammattin opiskelevien tyytyväisyys opetukseen laskussa – joka viides harkitsee opintojen lopettamista

Opetusministeri rajusti leikatun ammattiopetuksen puutteista: "Peruskoulun päättäneet 16-vuotiaat eivät ole vielä valmiita itsenäiseen opiskeluun"


Summary: Osa matkustajalaivoista jätti päivällä pysähtymättä Maarianhaminassa Aapeli-myrskyn vuoksi. Joitakin lentoja on peruttu.

Vaikka Aapeli-myrsky on jo ohi, sen seuraukset näkyvät vielä liikenteessä.
 Junaliikenne on myöhästellyt iltapäiväillä ja illalla, VR:n mukaan viivästykset johtuvat sääolosuhteista.
 Iltakymmenen aikaan VR:n sivujen mukaan junia oli myöhässä 20 minuutista noin kolmeen tuntiin parikymmentä. Eniten myöhässä olivat Intercityjuna 29-juna Helsingistä Ouluun (3h 10 min tuntia) ja Intercity 26 -juna Olusta Helsinkiin (2h).
 Myös laivaliikenteessä on päivän mittaan ollut ongelmia.
 Esimerkiksi Tallink Siljan kaksi risteilyalusta ei päässyt keskiviikkona päivällä pysähtymään Maarianhaminassa kovan tuulen vuoksi, kertoo yrityksen viestintäjohtaja  Marika Nöjd . Hän toivoo, että Tukholmasta Helsinkiin illalla lähtevä Silja Symphony pääsisi saapumaan normaalisti keskiyöllä Maarianhaminaan.
 Tallink Siljan Riika–Tukholma-reittiä liikennöivä laiva oli aamulla neljä tuntia myöhässä.
 Viking Linen tiedotusjohtaja  Johanna Boijer-Svahnström  kertoo, että yhtiön Turun-laivat pääsivät keskiviikkona normaalisti Maarianhaminaan. Varustamo on perunut tämän päivän laivaliikenteen Maarianhaminan ja Kapellskärin väliltä.
 Viking Linen Gabriella saapuu Helsinkiin keskiviikkona 2. tammikuuta. Jussi Nukari / Lehtikuva
 Molemmat varustamot uskovat, että tilanne palaa torstaina normaaliksi.
 Myös lentoliikenteessä on ollut pitkin päivää myöhästymisiä myrskyn seurauksena ja Helsinki–Vantaan matkustajien on yhä hyvä varautua viivästyksiin, kerrotaan Finavian viestinnästä STT:lle. Finavian arvion mukaan myöhästymiset voivat olla noin puolesta tunnista tuntiin.
 Syynä on Finavian mukaan kova tuuli ja liukkaus. Keskiviikkona jouduttiin myös perumaan lentoja, ainakin meno-paluulennot Turkuun, Tampereelle ja Joensuuhun, kerrotaan Finnairin viestinnästä.
 Kolme ihmistä loukkaantui iltapäivällä kahden henkilöauton nokkakolarissa Nelostiellä Viitasaarella. Nelostie oli onnettomuuden vuoksi jonkin aikaa kokonaan poikki ja liikenne ohjattiin kiertotielle.

Myrsky näkyy yhä myöhästymisinä juna-, laiva- ja lentoliikenteessä


Summary: Kiinan avaruusohjelma tähyää Kuun lisäksi myös Marsiin.

Vuoden alku lupaa hyvää ainakin avaruudesta kiinnostuneille.
 Ensimmäisen kattauksen tarjoaa Kiina, jonka tutkimusalus Chang'e-4 laskeutuu näinä päivinä, mahdollisesti torstaina, Kuun sille puolelle, jota emme Maasta näe. (Tosin Nasan  New Horizons -luotaimen kuvat Ultima Thulesta  saattavat ehtiä Maahan jo tätäkin ennen.)
 Tälle Kuun "pimeälle puolelle" ei ole aiemmin laskeutunut hallitusti yksikään ihmisen rakentama vempain. Yhdysvaltain avaruushallinto Nasa tosin ohjasi Ranger 4 -aluksensa murskaantumaan sinne jo vuonna 1962.
 Kiinan Kuu-innostus ei ole aivan tuore asia. Vuoden 2007 jälkeen se on lähettänyt kolme luotainta Kuuhun. Esimerkiksi vuonna 2013 Kuuhun laskeutui Chang'e-3-luotain, jonka kyydissä kulki Jadekaniini-niminen mönkijä. Jadekaniinin matkanteko tyssäsi mekaaniseen ongelmaan 40 päivän jälkeen, mutta se pysyi yhteydessä Maahan peräti 31 kuukauden ajan.
 Chang'et ovat saaneet nimensä kiinalaisen mytologian Kuun jumalattarelta.
 Chang'e-4 laukaistiin matkaan Pitkä marssi -sarjan kantoraketilla 8. joulukuuta. Sunnuntaina se lukittautui Kuuta kiertävälle elliptiselle radalle odottamaan laskeutumista. Lähimmillään rata on vain 15 kilometrin päässä Kuun pinnasta, kertoo Kiinan uutistoimisto Xinhua.
 Kuun takapuolesta ei tiedetä paljoakaan
 Kuun Maahan näkymätön puoli on toistaiseksi jäänyt varsin vähäiselle huomiolle, eikä siitä tiedetä läheskään yhtä paljon kuin meille näkyvästä puolesta.
 Tiedon puutetta on silti osattu käyttää hyväksi, ainakin viihdeteollisuudessa. Varmaa on silti, ettei siellä asu natseja, vaikka  Iron Sky -tieteiskomediassa  annetaankin niin ymmärtää.
 Ensimmäisen valokuvan pimeästä puolesta otti neuvostoliittolainen avaruusluotain Luna 3 vuonna 1959. Myöhemmin eräät muut luotaimet kartoittivat samoja kolkkia. Apollo 8:n astronautit taas olivat ensimmäiset ihmiset, jotka pääsivät omin silmin havainnoimaan Kuun toista puolta.
 Chang'e-4:n on määrä laskeutua Von Kàrmàn kraatteriin. Sieltä käsin se tutkii Kuun maaperää, pinnanmuodostusta ja mineraaleja sekä mittaa avaruuden säteilyä ja tekee astronomisia havaintoja matalataajuisten radioaaltojen avulla.
 Chang'e-4:n ja Kiinan lennonjohdon välisen yhteydenpidon helpottamiseksi Kiina on sijoittanut satelliitin Maan ja Kuun välille. Se välittää Maasta tulevat komennot Chang'e-4:lle ja sen mönkijälle.
 Kiinan valmistama tutkimusalus Chang'e-4. AOP
 Kiinalla kunnianhimoinen avaruusohjelma
 Kiinan Kuu-tutkimus ei tule jäämään Chang'e-4:ään, vaan mahdollisesti jo ensi vuonna Maan kiertolaiselle lähetetään Chang'e-sarjan viides luotain. Myös sillä on mukanaan mönkijä, joka tutkii kuuperää. Tarkoitus on, että näytteitä kerättyään se pystyy palaamaan takaisin Maahan.
 Kiinan avaruusohjelmaa on kehitetty vauhdilla sen jälkeen, kun sen ensimmäinen miehitetty avaruuslento toteutui vuonna 2003. Maata kiertää parhaillaan jo toinen kiinalaisvalmisteinen avaruusasema, Tiengong 2.
 Pidemmällä tähtäimellä tavoitteena on perustaa Kuuhun tukikohta, jossa taikonautit voisivat viettää pidempiäkin aikoja.
 Eikä Kiina ole unohtanut Marsiakaan. Montaa vuotta ei ehkä kulu siihenkään, kun punaisella planeetalla liikkuu kiinalainen mönkijä.
 Lue lisää:
 Avaruus avautui myös pienille maille – Suomella on satelliitteja, Ruotsilla pian rakettejakin
 Ylen Tiedeykkönen extra: Ihminen haluaa levittäytyä avaruuteen

Kiinan luotain laskeutuu ehkä jo tänään Kuun "pimeälle puolelle"


Summary: Uuden sirkuksen keskus Cirko aloitti yhteistyön Taideyliopiston kanssa sirkuskoulutuksen kehittämiseksi.

Sirkuskoulutusta yritetään ajaa taas kerran Teatterikorkeakouluun. Asialla on uuden sirkuksen keskus Cirko. Sen toiminnanjohtaja Riku Lievonen uskoo, ettei kotimainen sirkustaide puhkea koskaan lopullisesti kukkaan, ellei alaa voi opiskella Suomessa yliopistossa.
 Yliopistotasoisen koulutuksen puute näkyy muun muassa kotimaisissa sirkusteoksissa.
 – Tällä hetkellä ei ole mahdollista suorittaa taiteellisen tai kriittisen ajattelun opintoja. Siksi sirkuskoulutuksen saaminen Taideyliopistoon on erittäin tärkeä asia koko sirkuskentän kehittymiselle, Lievonen paukauttaa.
 Hänen huolensa ei ole uusi. Sirkustaiteen yliopistotasoisesta koulutuksesta on keskusteltu Suomessa ainakin kymmenen viime vuotta, mutta aiemmat ponnistelut sen saamiseksi Teatterikorkeaan hautautuivat Taideyliopiston perustamiseen.
 Nyt sirkuslaiset ovat jälleen tosissaan liikkeellä.
 Pakkaa pitää sekoittaa
 Cirko pani pystyyn kolmivuotisen hankkeen nimeltä Taiteellisen ajattelun akatemia. Sitä pyöritetään Taideyliopiston Avoimen kampuksen suojissa, ja rahoitus tulee Koneen säätiöltä.
 Cirkon toiminnanjohtaja toivoo, että hankkeesta tulee tulevaisuudessa Taideyliopiston uusi koulutuslinja.
 Taiteellisen ajattelun akatemian tarkoituksena on sekoittaa pakkaa. Kolmenkymmenen opiskelijan joukossa on muun muassa sirkustaiteilijoita, dramaturgeja, ohjaajia, koreografeja, valo- ja äänisuunnittelijoita, säveltäjiä ja jopa tieteentekijöitä.
 Verna Laine on yksi heistä.
 Tanssitaustainen, myös sirkustaidetta tehnyt näyttelijä on itse sahannut taidemuodosta toiseen ja huomannut, miten usein taiteilijat tarkkailevat tekemisiään omista poteroistaan.
 – Taiteellisen ajattelun akatemia tuntui täydelliseltä keskustelu- ja kohtaamisfoorumilta eri esittävien taiteiden tekijöille. Odotan, mitä kaikkea voimme vielä tehdä yhdessä, Laine iloitsee.
 Mikko Rinnevuori on yksi Taiteellisen ajattelun akatemian opiskelijoista. Hän on sirkustaiteilija ja Parkour-akatemian rehtori. Jaani Lampinen / Yle
 Syvä, taiteellinen ajattelu puuttuu
 Mikko Rinnevuori istuu ilmapatjan reunalla liikuntatilassa Helsingin Lauttasaaressa. Pitkän linjan sirkustaiteilija on jo ehtinyt törmätä rajallisuuteensa Taiteellisen ajattelun akatemiassa.
 – Olen oppinut, että minun pitäisi tuntea kaikki suuren näyttämön ja venäläisen kirjallisuuden klassikot. Brecht pitäisi olla hallussa ja Shakespeare, Rinnevuori hymyilee.
 Rinnevuori on esiintynyt muun muassa Race Horse Companyn riveissä. Moni sirkuksen harrastaja tuntee hänet myös Circus Helsingin monivuotisena rehtorina.
 Taiteellisen ajattelun akatemiasta Rinnevuorella on vain hyvää sanottavaa.
 – Se on oikeanlainen avaus sellaiselle kentälle, jossa ei vielä ole paljon pitkälle vietyä taiteellista keskustelua. Tai sitä käy vain harva.
 Rinnevuori viittaa sirkustaiteeseen. Sen harrastamiseen on hänen mukaansa Suomessa ehkä maailman parhaat mahdollisuudet, mutta opintopolku tyssää ammattikorkeakouluun, ja siellä koulutus keskittyy fyysisyyteen.
 – Jos haluamme nostaa teosten taiteellista tasoa, pitää olla myös taiteellista koulutusta.
 Suomalaiset karkaavat ulkomaille
 Koska yliopistotasoinen sirkuskoulutus puuttuu Suomesta, moni taiteilija lähtee syventämään opintojaan ulkomaille.
 Se näkyy muun muassa siinä, että jokaisessa suomalaisessa nykysirkusryhmässä on todennäkäisesti ainakin yksi taiteilija, joka on jatkanut opintojaan Tukholman taideyliopiston tanssin ja sirkuksen korkeakoulussa (DOCH).
 Suomalaistaiteilija näkee ulkomaille lähtemisessä myös ongelman.
 – Suomalainen sirkus on omaleimaista, eikä sitä pitäisi hukata ulkomaille. Korkeakoulutus pitäisi siksi olla mahdollista myös Suomessa, sirkustaiteilija ja Parkour-akatemian rehtori Rinnevuori sanoo.
 Teatteritaiteen tohtori Ville Sandqvist vetää Taiteellisen ajattelun akatemiaa. Näyttelijä Verna Laine on yksi akatemian opiskelijoista. Jaani Lampinen / Yle
 “maisterikoulutus toiveena”
 Taiteellisen ajattelun akatemiaa vetää teatteritaiteen tohtori Ville Sandqvist. Hän on myös Teatterikorkeakoulun varadekaani.
 Taiteellisen ajattelun akatemiassa teoksia lähestytään ohjauksen ja dramaturgian näkökulmasta.
 – Sellainen koulutus on vielä lapsenkengissä ihan kansainvälisesti, Sandqvist toteaa.
 Hänen mukaansa moni nykysirkuksen tekijä valmistaa esityksensä ilman, että niiden ohjauksellinen tai dramaturginen ajattelu olisi viety loppuun. Tekijät katsovat teostaan näyttämöltä.
 – Toiveenani on, että tällainen dramaturgiseen ja ohjaukselliseen ajatteluun keskittyvä maisterikoulutus voisi olla mahdollista Taideyliopistossa, Sandqvist sanoo.
 Toistaiseksi sirkuskoulutuksen saaminen Taideyliopistoon on vielä haave.
 Rehtori Jari Perkiömäen mukaan Taideyliopistolla ei ole vireillä konkreettisia suunnitelmia tutkintoon tähtäävän sirkuskoulutuksen aloittamisesta lähitulevaisuudessa.

Miksi sirkus ei vielä kelpaa Taideyliopistolle? Alalla kehitettiin oma koulutus, josta toivotaan ratkaisua tilanteeseen


Summary: Laivaliikenne Pohjanlahdella sujuu normaalisti. Jäällä kulkijoiden on syytä varoa railoja.

Pohjoistuuli on laskenut meriveden Pohjanlahden rannikolla poikkeuksellisen alas. Erityisesti Perämerellä merenpinta on monella paikkakunnalla tullut puolessatoista vuorokaudessa alaspäin jopa kaksi metriä.
 Suomen ja Ruotsin ilmatieteenlaitokset varoittavat matalasta merivedestä.
 Merenpinnan näin voimakas ja nopea lasku on erittäin harvinaista. Ylen meteorologi Toni Hellinen kertoo, etteivät hän tai hänen kollegansa muista vastaavaa tapahtuneen. Ilmiön synnytti voimakas pohjoismyrsky.
 – Pohjoistuuli on painanut vesimassaa Pohjanlahden altaasta Ahvenanmaan ohi Pohjois-Itämerelle ja siitä vielä eteenpäin. Baltian, Puolan ja Saksan rannikoilla merivesi on sitten puolestaan noussut, Hellinen sanoo.
 Pohjanlahdella meriveden pinta lähti takaisin nousuun illalla. Huomispäivän aikana meriveden korkeus normalisoituu.
 Jäällä kulkijoilla syytä varovaisuuteen
 Madaltunut merenpinta ei ole vaikuttanut laivaliikenteeseen Perämerellä, Oulun satamasta kerrotaan.
 Myös aluksia Perämerellä avustaneen jäänmurtaja Otson päällikön Sampo Tammialan mukaan avustukset on saatu suoritettua normaalisti. Tosin matalilla väylillä on pitänyt liikkua erityisen varoen.
 Myrskytuuli vei mennessään jäät Kemin edustalta.
 Madaltunut merivesi ei meteorologi Toni Hellisen mukaan romahduta jäätä, mutta se voi synnyttää jäähän railoja ja kynnyksiä. Luistelijoiden, pilkkijöiden ja muiden jäällä liikkuvien kannattaakin lähipäivinä tutailla tarkasti jään kuntoa.
 Lue myös:
 Mikä on myrsky? Riippuu vakuutusyhtiöstä – "Se voi johtaa tilanteeseen, jossa samassa naapurustossa toinen saa korvauksia, toinen ei"
 Myrsky näkyy yhä myöhästymisinä juna-, laiva- ja lentoliikenteessä
 Sää palaa normaalitilaan: tuuli hellittää, pakkanen paukkuu ja aurinkokin näyttäytyy
 Myrsky-yöstä oli hyötyäkin: tuulivoimalat pyörivät vinhaan ja painoivat sähkön hinnan ennätyksellisen alhaalle
 Hoivakodista meni jo yöllä sähköt, mutta neuvokkuus on pelastanut pahemmastakin: "Tämä on maaseudulla ihan normaalia"
 Aapeli-myrsky puhaltanut ennätyslukemia: merellä kovimmat puuskat 41,6 m/s, korkeimmat aallot jopa 14-metrisiä – Video: tältä näyttää lossimatka Korppoossa
 Poikkeuksellisen raju talvimyrsky riepottelee Suomea – lähetä kuva

Myrsky laski Pohjanlahden merenpintaa paikoin jopa kaksi metriä: "Miesmuistiin ei meri ole täällä laskenut näin paljon näin nopeasti"


Summary: Pelastushelikopteri teki tunnin ajan etsintöjä lämpökameralla. Lumivyöryvaaran takia pelastusmiehistö ei ole päässyt alueelle.

Neljä ihmistä on kateissa Norjan tunturialueella Tromssassa Paatsivuonon kunnassa, lähellä Suomen Lapin käsivartta, kertoo ruotsalaislehti  Expressen verkkosivuillaan .
 Kateissa on kolme suomalaista miestä ja yksi ruotsalainen nainen.
 Alkuillasta Norjan poliisi kertoi Twitter-palvelussa, että ruotsalainen mies olisi kadottanut retkikumppaninsa Blåbærfjellet-nimisellä tunturilla.
 Miehen mukaan alueella oli jo pimeää ja retkeläiset olivat kohdanneet useampia pieniä lumivyöryjä.
 Norjalaisen Aftenposten-lehden mukaan poliisi pelkää joukkion jääneen yhden suuremman lumivyöryn alle. Vyörymäalueen kerrotaan olevan noin 300 metriä leveä ja 500 – 600 metriä pitkä.
 Nelikko nähtiin viimeksi keskiviikkona iltapäivällä, jolloin he olivat matkalla Blåbærfjelletin 1 440 metrin korkeudella olevalle huipulle.
 Etsintöjä tehdään vain helikopterin avulla
 Norjan poliisin tviitin mukaan pelastuhelikopteri on jatkanut illalla kadonneiden etsintöjä.  Aftenpostenin mukaan  lämpökameraetsinnät oli kuitenkin lopetettava noin tunnin kuluttua huonon näkyvyyden vuoksi. Pelastusmiehistö ei ole päässyt alueelle siellä vallitsevan lumivyöryvaaran takia.
 Etsintöjä varten on poliisin lisäksi hälytetty vapaaehtoisia, Norjan Punaisen Ristin väkeä, armeijan henkilökuntaa ja pelastuskoiria.
 Poliisi pitää pelastusolosuhteita vaikeina, sillä alueella on paitsi pimeää myös jonkin verran pakkasta ja lumikuuroja sekä uusien lumivyöryjen vaara.
 Suomessa kadonneista kertoi ensimmäisenä  Turun Sanomat.

Kolme suomalaista kateissa Norjan tunturialueella Tromssassa – pelätään jääneen lumivyöryn alle


Summary: Enimmillään Aapeli-myrskyn takia sähköttömyydestä kärsi 120 000 kotitaloutta.

Suomessa oli keskiviikkoiltana yhdeksän maissa Aapeli-myrskyn jäljiltä yhä noin 17 000 sähkötöntä kotitaloutta.
 Eniten sähköttämiä oli Vaasan rannikkoseudulla ja Vaasan sähkön alueella, jossa sähköjen paluuta odotteli illalla viitisen tuhatta taloutta.
 Enimmillään sähköttömien määrä koko maassa oli keskiviikon vastaisena yönä lähes 120 000.
 Aapelin myötä puhaltaneet tuulet olivat Suomen mittaushistorian voimakkaimmat merialueilla puhaltaneet tuulet. Pohjois-Itämerellä Bogskärin luotoryhmällä mitattiin keskituulen nopeudeksi 32,5 metriä sekunnissa.
 Voimakkain maalla mitattu tuulenpuuska oli Vaasassa, missä mitattiin 28 metriä sekunnissa aamuyöllä.
 Aiheesta aiemmin:
 Yle seurasi: Aapeli-myrsky iski Suomeen

Keskiviikkoiltana yhä noin 17 000 taloutta vailla sähköjä


Summary: Trump ja kongressijohtajat tapaavat myöhemmin keskiviikkona rajaturvallisuuteen liittyvässä tilaisuudessa.

Yhdysvaltain presidentti  Donald Trump  varoitti, että hän pitää maan hallinnon osittain suljettuna niin pitkään kuin on tarpeen.
 Trump puhui asiasta hallituksen kokouksessa keskiviikkona, joka oli hallinnon sulun 12. päivä. Sulku alkoi 22. joulukuuta.
 Trump haluaa 5,6 miljardia dollaria määrärahaa Yhdysvaltojen ja Meksikon rajalle rakennettavaa muuria varten, mutta kongressi ei halua myöntää sitä hänelle.
 Demokraatit siirtyvät enemmistöksi uudessa kongressissa, joka kokoontuu ensimmäistä kertaa torstaina.
 – 5,6 miljardia on pieni summa ja puhumme kansallisesta turvallisuudesta. Minusta tuntuu, että tämän maan kansan mielestä olen oikeassa, Trump sanoi uutistoimisto AFP:n mukaan.
 Tie ratkaisuun näköpiirissä?
 Trump sekä demokraattien ja republikaanien kongressijohtajat tapaavat myöhemmin keskiviikkona kotimaan turvallisuusministeriön järjestämässä rajaturvallisuuteen liittyvässä tilaisuudessa.
 Presidentin mukaan kotimaan turvallisuudesta vastaavat viranomaiset vetoavat tilaisuudessa kongressijohtajiin, jotta nämä myöntäisivät rahoitusta muurille.
 Rajamuurin rakentaminen oli yksi Trumpin keskeisistä kampanjalupauksista presidentinvaaleissa. Muurin kokonaishinnaksi on arvioitu 23 miljardia dollaria.
 Demokraattien mielestä rajamuuri on Trumpille työkalu, jolla hän kerää suosiota konservatiivisilta tukijoiltaan. Lisäksi demokraatit katsovat, että muuri vie huomiota monimutkaisemmilta maahanmuuton ongelmilta.
 Hallinnon sulku uhkaa jatkua siihen asti, kunnes muurikiistan osapuolet pääsevät jonkinlaiseen sopuun.
 Trump sanoi hallituksen kokouksessa, että hän on valmis työskentelemään sen eteen, että sadatuhannet luvattomasti maassa olevat nuoret siirtolaiset voisivat saada jonkinlaisen laillisen statuksen osana laajempaa demokraattien kanssa tehtävää sopimusta, joka ratkaisisi kiistan.

Presidentti Trump: Hallinnon sulku voi kestää pitkään – Kiistaan rajamuurista haetaan ratkaisua


Summary: New Horizons -luotaimen ottamat kuvat antavat tutkijoille tietoa planeettojen muodostumisesta.

Yhdysvaltain avaruushallinto Nasa julkaisi keskiviikkona ensimmäiset kuvat kaikkien aikojen kaukaisimmasta ihmisen tutkimasta kohteesta asteroidi MU69:stä, joka tunnetaan lempinimellä  Ultima Thule .
 Kuiperin vyöhykkeellä 6,6 miljardin kilometrin päässä Maasta sijaitsevasta MU69:stä kuvat otti New Horizons -luotain. Nasa kertoo  tiedotteessaan , että lähimmät kuvat luotain sai 27 000 kilometrin etäisyydeltä asteroidista.
 Kuvien perusteella Ultima Thule koostuu kahdesta yhteenliittyneestä pallomaisesta osasta. Päästä päähän asteroidilla on mittaa noin 31 kilometriä.
 – Tämä ohilento on historiallinen saavutus. Koskaan aiemmin mikään avaruusalustiimi ei ole jäljittänyt näin pientä kappaletta niin kovassa nopeudessa niin kaukana avaruuden syvyydessä, hehkutti Nasan tiedotteessa New Horizons -ohjelman päätutkija  Alan Stern .
 Sternin mukaan New Horizons on asettanut uuden standardin avaruusalusten suunnistukselle.
 Ultima Thule kuvattuna 28 000 kilometrin etäisyydeltä. NASA/Johns Hopkins University Applied Physics Laboratory/Southwest Research Institute
 Kuvat antavat tietoa planeettojen muodostumisesta
 Nasa on nimennyt isomman osan kappaleesta Ultimaksi ja pienemmän Thuleksi. Tutkijat arvioivat, että asteroidin kaksi osaa törmäsivät ja liittyivät yhteen aurinkokunnan muodostumisen alkuvaiheessa.
 – New Horizons on kuin aikakone, joka vie meidät aurinkokunnan syntyaikaan. Näemme fyysisen kuvauksen planeetan muodostumisesta jäätyneenä aikaan, sanoi Nasan tiedotteessa New Horizonsin Geologia- ja geofysiikkatiimin johtaja  Jeff Moore .
 Mooren mukaan Ultima Thulen tutkiminen auttaa tutkijoita ymmärtämään, kuinka planeetat muodostuvat.
 New Horizons lensi MU69:n ohi uudenvuodenpäivänä. Ohilennon dataa kuten tarkempia kuvia kohteesta saapuu Maahan seuraavien viikkojen ja kuukausien aikana.
 Lue myös:
 Luotain pääsee kurkistamaan kaikkien aikojen kaukaisinta kohdetta: New Horizons ottaa kuvia hyisestä asteroidista 6,6 miljardin kilometrin päässä Maasta

Nasa julkaisi kuvia 6,6 miljardin kilometrin päässä Maasta sijaitsevasta Ultima Thule -asteroidista – Päätutkija: "Ohilento on historiallinen saavutus"


Summary: Presidentti Donald Trumpin mukaan rahoituskiista ei ratkea ennen kuin etelärajan turvallisuus on varmistettu.

Yhdysvaltain presidentin  Donald Trump  uhkaa julistaa kansallisen hätätilan, jotta Yhdysvaltain etelärajalle saadaan rakennettua muuri mahdollisimman nopeasti. Trumpin mukaan muuri voitaisiin rakentaa ilman kongressin hyväksyntää.
 – Voin tehdä sen, jos haluan, Trump sanoi  uutiskanava CNN:n mukaan.
 Trump vahvisti myös, että on valmis pitämään Yhdysvaltain hallinnon suljettuna kuukausien tai jopa yli vuoden ajan rajamuurikiistan takia.
 Trump puhui toimittajille Valkoisen talon pihalla käytyään neuvotteluja hallinnon rahoittamisesta kongressin edustajien kanssa. Yhdysvaltain liittovaltio on ollut rahoituskiistan takia osittain suljettuna jo lähes kaksi viikkoa.
 Noin 800 000 liittovaltion työntekijää on jäänyt ilman palkkaa, ja esimerkiksi liittovaltion museoita ja kansallispuistoja on suljettu.
 Rahoituskiistan taustalla on näkemyserot Trumpin vaatimasta rajamuurista. Demokraatit vastustavat muuria, mutta Trump ei hyväksy liittovaltion rahoitusta ilman muurin rakennukseen myönnettäviä rahoja.
 Demokraateilla on enemmistö kongressin edustajainhuoneessa, kun taas republikaanit pitävät valtaa senaatissa. Liittovaltion rahoituspaketti vaati molempien kamarien hyväksynnän ja presidentin allekirjoituksen.

Trump uhkaa julistaa kansallisen hätätilan, jotta muuri saadaan rakennettua nopeasti – Yhdysvaltain hallinto voisi pysyä suljettuna "jopa yli vuoden"


Summary: Suoratoistopalvelun kuunnelluin treenikappale on Eminemin Till I Collapse.

Vuoden alussa moni aloittaa kuntokuurin ja tsemppaa itseään treenaamaan musiikin avulla.
 Maailman suosituin musiikin suoratoistopalvelu Spotify on tehnyt  listan , josta käyvät ilmi eniten liikkumaan motivoivat kappaleet ja missä treenimusiikkia kulutetaan eniten. Listausta varten Spotify kävi läpi treeniaiheisia soittolistoja, joita palvelusta löytyy yli 43 miljoonaa.
 Listan perusteella suomalaiset todella ovat urheiluhullua kansaa, sillä täällä kuunnellaan treenimusiikkia eniten maailmassa.
 Eniten treenimusiikkia kuuntelevat maat:
 1. Suomi
 2. Ruotsi
 3. Irlanti
 4. Britannia
 5. Uusi-Seelanti
 Vaikka länsinaapurimme tulee listalla kakkosena, siellä kuunnellaan eniten joogaan sopivia soittolistoja.
 Eniten jooga-soittolistoja kuuntelevat maat:
 1. Ruotsi
 2. Sveitsi
 3. Islanti
 4. Tšekki
 5. Espanja
 Amerikkalaisräppäri Eminemin kappaleiden tahtiin treenataan eniten maailmassa. AOP
  Romahdukseen saakka
 Spotifyn listaus kertoo, että etenkin rankka rap-musiikki saa ihmiset venymään parhaaseen urheilusuoritukseen ja viimeiseen pisaraan asti. Palvelun kuunnelluin treenikappale on Eminemin  Till I Collapse , jonka voi suomentaa Kunnes romahdan.
 Kuunnelluimmat treenikappaleet:
 1. Eminem:  Till I Collapse
 2. Eminem:  Lose Yourself
 3. Kanye West:  Stronger
 4. Kanye West:  Power
 5. Macklemore & Ryan Lewis:  Can't Hold Us
 Kuunnelluimmat treenikappaleet kuitenkin vaihtelevat iän ja sukupuolen mukaan. Kun miehet kuuntelevat urheillessaan mieluiten Eminemiä, naisten suosikki on Mark Ronsonin ja Bruno Marsin  Uptown Funk .
 Alle 35-vuotiaat suosivat myös Eminemiä. Seuraavassa ikärymässä eli 35–55-vuotiaissa huhkitaan mieluiten Survivor-yhtyeen  Eye of the Tiger  -kappaleen tahtiin. Yli 55-vuotiaiden suosikki on sen sijaan Meghan Trainorin  All About That Bass .
 Spotify listaa vuosittain treenimusiikkisuosikkeja soittolistojen perusteella. Viime vuoden nouseva trendi oli huippukylmähoitoon ja jääkylpyihin liittyvät listat. Niissä suosituin kappale oli Vanilla Icen  Ice Ice Baby .
 Spotifylla on maailmanlaajuisesti 200 miljoonaa käyttäjää, joista 87 miljoonaa on maksavia asiakkaita. Suoratoistopalvelua voi käyttää ilmaiseksi, jos kuuntelee väliin mainoksia.

Suomalaiset kuuntelevat eniten treenimusiikkia Spotifyssa – kuunnelluimmat kappaleet rankkaa räppiä


Summary: Tromssan poliisi arvioi tilannetta uudelleen maanataina.

Tromssan poliisi on keskeyttänyt kolmen suomalaismiehen ja ruotsalaisen naisen etsinnät Blåbärfjelletin tunturin rinteellä huonon sään takia. Tilannetta arvioidaan uudelleen maanantaina,  poliisi kertoi Twitterissä.
 Hiihtäjänelikkö katosi keskiviikkona iltapäivällä, kun he olivat matkalla Blåbärfjelletin 1 440 metrin korkeudella olevalle huipulle. Poliisi uskoo, että he ovat kuolleet.

Norjan poliisi lopettaa lumivyöryssä kadonneiden etsinnät viikonlopuksi huonon sään takia – hiihtäjien uskotaan kuolleen


Norjan poliisi kertoo havainneensa signaaleja kahdesta lumivyörylähettimestä Blåbærfjelletiltä. Signaalit havaittiin puolenpäivän jälkeen, kertoo  Norjan yleisradioyhtiö NRK .
 Havainnot tehtiin helikoptereista, ja alueelle on lähetetty pelastushenkilökuntaa, lumivyörykoiria ja kaivuuvarusteita. NRK:n mukaan pelastajat ovat nyt tunturissa.
 Yle Uutisgrafiikka
 Kolme suomalaista miestä ja ruotsalainen nainen katosivat keskiviikkona iltapäivällä, kun he olivat matkalla Blåbärfjelletin 1 440 metrin korkeudella olevalle huipulle.
 Tromssan poliisi kertoo klo 15 alkaen tiedotustilaisuudessaan etsintöjen etenemisestä. Tiedotustilaisuuden voi seurata  Yle Areenasta .
 Lue myös:
 Pohjois-Norjassa alkoivat uudet helikopterietsinnät kadonneiden suomalaisten löytämiseksi – katso Tromssan poliisin tiedotustilaisuus klo 15
 Etsintähelikopterit joutuivat taas keskeyttämään Norjassa kadonneiden etsinnät – omaisia saapunut Tromssaan
 Vaikea sää estää Norjan vuoristoon kadonneiden etsinnän
 Kolmen suomalaisen laskijan kohtalonhetki Norjassa – NRK: kadonneita ei päästä etsimään tänään
 Kolme suomalaista kateissa Norjan tunturialueella Tromssassa – pelätään jääneen lumivyöryn alle

Norjassa havaittu signaaleja kahdesta lumivyörylähettimestä – katso Tromssan poliisin tiedotustilaisuus klo 15


Summary: Enköpingin sairaalan akuuttivastaanotto on eristetty.

Ruotsissa epäillään ebola-tartuntaa yhdellä potilaalla, kertovat  Uppsalan alueen terveysviranomaiset .
 Epäily tehtiin Enköpingin sairaalassa. Potilasta hoidetaan Uppsalan yliopiston sairaalassa.
 Enköpingin akuuttivastaanotto on toistaiseksi eristetty. Henkilökunta tarkastetaan tartuntojen varalta.
 Potilaan sairauden laatua selvitetään testeillä, joiden tuloksia odotetaan tänä iltana.
 Ebola on vaarallinen verenvuototauti, jota on tavattu lähinnä keskisessä Afrikassa. Taudin kuolleisuus on suuri.

Ruotsissa mahdollinen ebola-tapaus


Summary: Turun yliopistollisen keskussairaalan katolle laskeutui torstaina illalla kuvauskopteri luvatta.

Poliisi sai ilmoituksen kuvauskopterista, joka oli luvatta laskeutunut torstai-iltana Turun yliopistollisen keskusairaalan katolle helikopterin laskeutumisalustalle.
 Sairaala ilmoitti poliisille kuvauskopterista. Kopteri oli jatkanut matkaansa sairaalan katolta Nummen kaupunginosan suuntaan.
 Poliisi muistuttaa, että helikopterikenttien ympärillä saa lentää vain lentopaikan pitäjän luvalla 600 metrin säteellä.
 – Sairaalan alueella havaitut luvattomasti lentävät kuvauskopterit vaarantavat ja pahimmassa tapauksessa estävät lääkärihelikopterin, potilassiirtoihin käytettävien muiden helikopterien tai Rajavartiolaitoksen ensihoitolennot, poliisi muistuttaa tiedotteessa.
 Poliisi tutkii tapausta ilmailulain ja sen nojalla annettujen säännösten rikkomisena.
 Poliisi pyytää asiasta tietäviä ilmoittamaan tietonsa sähköpostilla vihjeet.lounais-suomi@poliisi.fi

Kuvauskopteri laskeutui Tyksin katolle luvatta – poliisi pyytää havaintoja ensihoitolennot vaarantaneesta dronesta


Summary: Finnairin on pääsääntöisesti maksettava lain ja EU-asetuksen mukaiset korvaukset perutuista ja myöhästyneistä lennoista.

Markkinaoikeus on antanut päätöksen kuluttaja-asiamiehen ja Finnairin välisestä riidasta, joka koski lentojen peruutuksista maksettuja vakiokorvauksia.
 Markkinaoikeus ei kyennyt määrittelemään teknisiä vikoja, joiden perusteella Finnair voisi antaa matkustajalle alemman korvauksen. Vakiokorvaus voidaan evätä vain poikkeuksellisissa tilanteissa.
 Markkinaoikeus ei määrää Finnairille kuluttaja-asiamiehen vaatimaan uhkasakkoa.
 Lue lisää:
 Finnair markkinaoikeuteen matkustajien oikeuksien polkemisesta – "Olemme hämmentyneitä"
 Myöhästyikö lentosi ja lentoyhtiö tarjosi lahjakorttia? Saatat olla oikeutettu paljon enempään

Markkinaoikeudelta ei ratkaisua siihen, millainen tekninen vika oikeuttaisi Finnairin maksamaan alennettuja myöhästymiskorvauksia


Summary: Epäilty henkirikos tapahtui Helsingin Arabianrannassa jouluaattona.

Puolustus on pyytänyt Helsingin Arabianrannan henkirikoksesta epäillyn miehen mielentilan tutkimista esitutkinta-aikana, tiedottaa Helsingin poliisi.
 Asian käsittelypäivä oikeudessa ei ole toistaiseksi tiedossa.
 Poliisi tutkii tapausta murhana. Poliisi on aiemmin kertonut epäilevänsä 36-vuotiasta miestä seitsemänvuotiaan pojan murhasta Arabianrannassa jouluaattona. Epäilty on uhrin eno.
 Hänet vangittiin viikko sitten perjantaina Helsingin käräjäoikeuden päätöksellä. Miestä esitettiin vangittavaksi todennäköisin syin.
 Poliisin mukaan epäilty on Suomessa asuva ulkomaan kansalainen.
 – En näe perusteltua syytä kommentoida kansalaisuutta sen tarkemmin. Kansalaisuus ei ole esitutkinnan kannalta olennainen tieto, sanoo tutkinnanjohtaja, rikoskomisario  Kirsi Kanth  poliisin tiedotteessa.
 Epäilty on poliisin mukaan myöntänyt henkirikoksen.
 Hänellä on aiempaa rikostaustaa.

Pikkupojan murhasta epäilty mies pyytänyt mielentilatutkimusta – Poliisi: Epäilty on Suomessa asuva ulkomaan kansalainen


Summary: Netflix pyytää Bird Box -haasteeseen osallistujia olemaan varovaisia.

Netflix julkaisi joulun alla palvelun omaa tuotantoa olevan post-apokalyptisen trillerin  Bird Box,  josta pyhien aikana muodostui valtava hitti. Netflixin mukaan elokuva keräsi ensimmäisen viikkonsa aikana enemmän katsojia kuin mikään muu yhtiön oma tuotanto.
 Sandra Bullockin  ja  John Malkovichin  tähdittämä elokuva ei ole kerännyt kehuja kriitikoilta, mutta silti se on ainakin Netflixin omien lukujen mukaan kiinnostanut katsojia. Harvoin katsojalukujaan paljastava Netflix kertoi viime viikolla, että ensimmäisen viikon aikana 45 miljoonaa käyttäjätiliä oli käynnistänyt trillerin. Se vastaa noin kolmasosaa palvelun koko käyttäjämäärästä.
 Bird Box  -elokuvassa ihmiset joutuvat kulkemaan ulkona silmät sidottuina, koska ulkona liikkuvan mysteerisen voiman näkeminen saisi heidät tekemään välittömän itsemurhan.
 Tästä innostuneena youtubettajat ja muut striimaajat ovat nyt alkaneet leikkiä sokkoa kutsuen sitä Bird Box -haasteeksi. Sosiaalisiin medioihin on ladattu tuhansia videoita, joissa ihmiset haparoivat siteet silmillä kylillä ja kodeissaan.
 Toistaiseksi suosituimman Bird Box  -videon on tehnyt amerikkalaisen tubettaja  Morgan Adams , jonka vuorokauden kestänyttä huitomista on katsottu Youtubesta yli 2,4 miljoonaa kertaa.
 Netflix on myös itse ottanut kantaa haasteeseen. Yhtiö kehottaa Twitterissä ihmisiä olemaan varovaisia, jotta he eivät päädy meemin takia sairaalaan.
 Netflixissä ollaan varmasti kuitenkin tyytyväisiä, että uutuuselokuvasta on palkintopotentiaalin sijaan löydetty edes meemipotentiaalia. Bird Box -haasteen kaltaiset puheenaiheet pitävät elokuvaa esillä.

Netflixin uutuuselokuvassa ihmiset kulkevat silmät sidottuina ja nyt ihmiset toikkaroivat huivit silmillä oikeassa elämässä


Summary: YK:n ihmisoikeustarkkailijat eivät enää pääse tekemään tarkastuksia Yhdysvaltoihin, mutta Yhdysvallat sanoo tukevansa ihmisoikeustoimintaa, kun se kohdistuu muihin maihin.

Yhdysvallat on presidentti  Donald Trump  valtakaudella alkanut estää YK:n ihmisoikeusvaltuutettujen pääsyn tekemään tarkastuksia Yhdysvalloissa. Asiasta  kertoo The Guardian -lehti .
 Yhdysvaltain viranomaiset eivät ole kertoneet yhteistyön päättymisestä julkisuuteen.
 Yhteistyön päättyminen ilmenee siten, ettei Yhdysvallat ole vastannut yhteenkään YK:n erikoisraportoijan tiedusteluun sitten viime vuoden toukokuun. Tiedusteluja on kyseisenä aikana tehty ainakin 13.
 YK:n tarkastajien vierailuille ei ole annettu lupia koko presidentti Trumpin valtakauden aikana, eli vuoden 2017 alusta lähtien.
 Järjestelmä estää omiin kansalaisiin kohdistuvat ihmisoikeusloukkaukset
 YK:n ihmisoikeustarkkailijoiden järjestelmä luotiin toisen maailmansodan jälkeen estämään valtioiden omiin kansalaisiinsa kohdistamat ihmisoikeusloukkaukset.
 Yhdysvallat on aiemmin tukenut järjestelmää, joskin on jättänyt sen ulkopuolelle maan omat vankilat sekä Guantanamon sotilasvankilan.
 YK:n tarkkailijat seuraavat erilaisten perusoikeuksien toteutumista. Tarkkailijoita on nimetty seuraamaan esimerkiksi köyhyyden vähentämistä, siirtolaisuutta, mielipiteenvapautta ja oikeuslaitosta.
 Edellisen presidentin  Barack Obaman  aikana Yhdysvaltoihin tehtiin 16 tarkastusvierailua.
 Asunto-oloja tarkkaileva  Leilani Farha  kertoo Guardianille, että Obaman aikaan hänen toimistonsa teki viisi tiedustelua USA:n hallinnolle, ja kaikkiin tuli vastaukset "ajallaan, perustellusti ja rakentavassa hengessä, vaikkakaan kaikesta ei oltu samaa mieltä".
 Guardianin tietojen mukaan tarkkailijat ovat halunneet tulla Yhdysvaltoihin selvittämään esimerkiksi Meksikon rajalla tapahtuvaa perheiden hajottamista.
 Lisäksi tietoja olisi haluttu esimerkiksi transsukupuolisen aktivistin saamista murhauhkauksista Seattlessa sekä Etelä-Dakotassa annetusta kuolemantuomiosta, jonka epäillään olleen seurausta homovastaisista asenteista. YK ei ole saanut tiedusteluihinsa ja vierailupyyntöihinsä vastausta.
 "Yhteistyö sopii muissa maissa"
 Yhdysvaltain ulkoministeriö on vastannut Guardianin kyselyyn politiikan muuttumisesta.
 Ministeriö ei kerro, mistä syystä politiikka on muuttunut tai että onko kyseessä pysyvä muutos.
 Ulkoministeriön tiedottaja vakuuttaa, että Yhdysvallat on sitoutunut ihmisoikeustarkkailjoiden toimintaan, mutta vain silloin, kun toiminta tapahtuu muissa maissa.
 Ulkoministeriön mukaan tarkkailijoiden toiminta on tehokkaasti tuonut julkisuuteen vakavia ihmsioikeusloukkauksia esimerkiksi Iranissa ja Pohjois-Koreassa.
 Yhdysvaltain kansalaisoikeusliikkeen johtaja  Jamil Dakwar  sanoo maansa lähettävän huolestuttavan viestin maailmalle.
 Dakwarin mukaan Yhdysvallat antaa ymmärtää, ettei se kunnioita edes omia ihmisoikeusssädöksiään. Toisaalta maa viestittää muille, että jos ihmisoikeustarkkailijoiden kanssa ei tehdä yhteystyötä, tarkkailijat vain lähtevät pois.
 Lisää aiheesta :
 Yhdysvallat jätti tekopyhäksi kutsumansa YK:n ihmisoikeusneuvoston

Guardian: Yhdysvallat on kaikessa hiljaisuudessa katkaissut yhteistyön YK:n kanssa ihmisoikeusasioissa


Summary: Junayhtiöiden Interrail yrittää saada uusia matkustajia entistä pitempikestoisilla matkalipuilla.

Jos loman vietto matkailemalla junalla pitkin Eurooppaa kiinnostaa, on siihen nyt tarjolla aiempaa parempia lippuvaihtoehtoja. Takavuosina suosittu Interrail yrittää houkutella uusia matkustajia lanseeraamalla entistä pidempään voimassa olevia lippuja.
 Tähän asti junamatkailua on voinut yhdellä Interrail-lipulla harrastaa kauimmillaan kuukauden. Vuoden alussa myyntiin tulivat uudet kahden ja kolmen kuukauden Interrail-liput.
 Mikään ei ole aiemminkaan estänyt ostamasta toista kuukauden mittaista lippua, kun aiemman voimassaolo on loppunut. Merkittävin ero tähän mahdollisuuteen on nyt lanseerattujen lippujen hinta, joka on huomattavasti erillisiä lippuja edullisempi.
 Kun 28–59-vuotiaiden toisen luokan lippu kuukaudeksi maksaa 670 euroa, on hinta kahdelle kuukaudelle 731 euroa ja kolmelle kuukaudelle 902 euroa. Yli 60-vuotiaiden lipun hinta on hieman edullisempi.
 Perinteisesti Interrail-matkailun suosituimmassa ikäryhmässä 12–27-vuotiaissa kuukausi maksaa 515 euroa, kaksi kuukautta 562 euroa ja kolme kuukautta 693 euroa. Hinnat ovat nähtävillä  Interrail-palvelun sivuilla .
 Kolmen kuukauden lipussa päiväkohtaiseksi hinnaksi jää nuorilla alle 8 euroa ja aikuisilla noin 10 euroa.
 Liettua uutena maana
 Samalla Baltian maista Liettua liittyy Interrail-lipun käyttöalueeseen, Viro ja Latvia pysyvät yhä ulkopuolella. Junayhteydet Liettuasta Puolaan ja muualle EU-alueelle ovat melko vähäisiä, tällä hetkellä Puolan Bialystokin ja Liettuan Kaunasin välillä kulkee muutamia paikallisjunavuoroja viikonloppuisin.
 Uusia matkustajia tavoitellaan myös kolmena vapaavalintaisena päivänä kuukauden aikajaksolla voimassa olevalla lipulla, kun aiemmin päiviä on ollut koko alueelle kelpaavassa lipussa minimissään viisi.
 Interrail-lipulla voi matkustaa rajattoman määrän junamatkoja siinä mukana olevissa 31:ssä Euroopan maassa, poislukien oma asuinmaa. Lippujärjestelmän taustalla ovat eurooppalaiset valtiolliset rautatieyhtiöt.
 Joissain maissa, kuten esimerkiksi Saksassa ja Itävallassa, lipulla voi matkustaa hyvin laajasti myös huippunopeissa junissa ilman lisä- tai varausmaksuja.
 Osassa maita, kuten Ranskassa ja Espanjassa, Interrail-lipun käyttäjän taas on lähes aina pakko varata kaukojuniin lisämaksullinen paikkalippu. Esimerkiksi Lontoon ja Pariisin väliseen Eurostar-junaan tehtävä pakollinen varaus maksaa 30 euroa. Interrail-korttien käyttäjille voi olla myynnissä vain rajallinen määrä paikkoja.
 EU jakoi ilmaismatkoja 18-vuotiaille
 Yle  kertoi suomalaisten Interrail-muistoista kesällä 2016 . Interreilaamisen kulta-aikaa elettiin Suomessa 70- ja 80-luvuilla: jälkimmäisellä nuorten reilikortteja myytiin enimmillään lähes 20 000 vuodessa.
 Kansanedustaja  Pekka Haavisto  ja kirjailija  Sirpa Kähkönen  ovat muistelleet junamatkailun huippuaikoja  Ylen radiosarjassa 1980-luku .
 Viime vuosina kortteja on mennyt VR:n mukaan vuosittain noin 5 000–7 000 kappaletta. Edulliset lennot ovat vieneet junamatkailun suosiota.
 Myös edulliset bussien kaukoyhteydet ovat Euroopassa lisääntyneet viime vuosina, varsinkin saksalaislähtöisen  Flixbusin  levittäydyttyä suureen osaan Eurooppaa. Yhtiö myy bussilippuja monille kansainvälisille yhteyksille.
 Interrail-matkailu oli  viime kesänä otsikoissa , kun EU tarjosi 15 000 ilmaista matkalippua 18-vuotiaille EU-kansalaisille. Väkiluvun mukaan EU-maille jyvitettyjä lippuja oli tarjolla suomalaisnuorille noin 160 kappaletta.
 Aiempia uutisia matkailusta:
 Ilmastoahdistus ei näy suomalaisten matkustusinnossa: Ulkomaille matkaillaan entistä enemmän – listasimme valuutat, jotka ovat suomalaisille edullisia juuri nyt
 Siirtyykö ilmastoahdistus sanoista tekoihin vuonna 2019? Lentäminen saattaa pian olla häpeällistä
 Lentäminen saa loppua, päätti perheenäiti Henni Pulkkinen – Tutkijan mukaan vastuulliset lomamatkailijat ovat edelleen hyvin harvassa
 Koska halvimmalla kaukobussiin tai junaan? Näillä kolmella palvelulla voi verrata hinnat ja aikataulut samalla kertaa

Junamatkailua Euroopassa jopa kympillä per päivä – Interrail-lipun saa nyt peräti kolmeksi kuukaudeksi


Summary: Kadonneet olivat omatoimiretkellä, osallistuivat aiemmin jääkiipeilykurssiin, kertoo opas.

Pohjois-Norjassa on aloitettu uudet helikopterietsinnät kateissa olevien suomalaismiesten ja ruotsalaisnaisen löytämiseksi. Norjan yleisradioyhtiön  NRK:n  mukaan etsintöihin osallistuu kolme kopteria.
 Uutistoimisto NTB kertoo sään olevan tänään merkittävästi parempi kuin aiempina päivinä. Silti ei ole selvää, voidaanko paikalle lähettää myös maastoetsijöitä.
 Viranomaisten tietojen mukaan kadonneilla oli mukanaan laite, joka lähettää lumivyöryssä signaalia. Etsinnöissä heidät yritetään paikallistaa tämän signaalin avulla. Yhdestä kopterista arvioidaan alueen lumivyöryriskiä.
 Poliisin edustaja sanoo, että kyse on edelleen pelastusoperaatiosta eikä toivosta ole luovuttu.
 – Mutta on vähitellen alettava valmistautua siihen, että mahdollisuus löytää joku elossa hupenee, siteeraa NRK Tromssan alueen poliisin edustajaa. Poliisi on luvannut järjestää iltapäivällä tiedotustilaisuuden etsinnöistä.
 "Riskit tiedossa"
 Kolme miestä ja nainen katosivat keskiviikkona iltapäivällä, kun he olivat matkalla Blåbärfjelletin 1 440 metrin korkeudella olevalle huipulle. Ryhmän viides jäsen, ruotsalaismies, hälytti apua, kun hän ei tavoittanut ystäviään kännykällään.
 Alueella tapahtui katoamisen aikoihin suuri lumivyöry.
 Suomalaismiehet olivat Pohjois-Norjassa osallistuttuaan jääkiipeilykurssiin, kertoo kurssin oppaana toiminut Fredrik Aspö STT:lle.
 Kurssin jälkeen miehet jäivät vielä Norjaan tekemään omatoimisia hiihtoretkiä.
 Aspön mukaan miehet tiesivät retkeen liittyvistä vaaroista ja heillä oli mukana varusteita lumivyöryn varalta.
 – He olivat tietoisia lajista ja siihen kuuluvista riskeistä ja toimintatavoista, Aspö sanoo.
 Lumivyöryriski haitannut etsintöjä
 Svenska Ylen  mukaan suomalaismiehet ovat kotoisin Pohjanmaalta.  Hufvudstadsbladetin  mukaan yksi kateissa olevista miehistä on suomalaisen Axxell-kansanopiston eräopaskurssin opiskelija ja yksi miehistä on aiemmin opiskellut kansanopistossa.
 Norjassa järjestetyn jääkiipeilykurssin järjestämisestä vastasi Aspön mukaan eräopaskurssin opiskelijayhdistys. Kurssi oli tarkoitettu paitsi vanhoille ja uusille opiskelijoille myös sellaisille, jotka ovat kiinnostuneita eräopasopinnoista.
 Jääkiipeilykurssilla oli 10 osanottajaa, joista suurin osa oli suomalaisia. Suurin osa heistä oli lähtenyt kotiin ennen nelikon katoamista.
 Kateissa olevat miehet ovat Aspön tietojen mukaan 25-40-vuotiaita ja olivat osittain vanhastaan tuttuja. Osa tapasi ilmeisesti kurssilla, missä miehet tapasivat myös kanssaan kateisiin joutuneen ruotsalaisnaisen.
 Kadonneita etsittiin eilen helikoptereiden avulla, mutta etsinnät jouduttiin keskeyttämään illalla. Tromssan alueen poliisi kertoi Twitterissä, että sekä ambulanssi- että sotilashelikopteri joutuivat kääntymään takaisin huonon sään takia.
 – Yön aikana ei ole tapahtunut mitään, Tromssan poliisista kerrottiin aamulla.
 Etsintöjä ei ole päästy tekemään maalla suuren lumivyöryriskin takia.
 Lue myös:
 Etsintähelikopterit joutuivat taas keskeyttämään Norjassa kadonneiden etsinnät – omaisia saapunut Tromssaan
 Vaikea sää estää Norjan vuoristoon kadonneiden etsinnän

Kolmen suomalaisen laskijan kohtalonhetki Norjassa – NRK: kadonneita ei päästä etsimään tänään
 Kolme suomalaista kateissa Norjan tunturialueella Tromssassa – pelätään jääneen lumivyöryn alle

Pohjois-Norjassa alkoivat uudet helikopterietsinnät kadonneiden suomalaisten löytämiseksi


Summary: “Riski on, että ennuste on liian myönteinen”, arvioi Pasi Kuoppamäki. Applen tulosvaroitus saattoi olla merkki käänteestä.

Uusi vuosi alkaa paljon synkemmissä merkeissä kuin 2018. Vielä viime vuonna Suomen talous kasvoi selvästi yli kahden prosentin vauhtia, mutta tänä vuonna jäädään useimpien suhdanne-ennusteiden mukaan selvästi alle kahden prosentin kasvuun.
 Pohjoismainen pankkijätti Danske Bank laski perjantaina Suomen talouden alkaneen vuoden kasvuennustettaan kahdesta prosentista 1,7 prosenttiin. Ensi vuodelta pankki odottaa 1,5 prosentin kasvua.
 Puolitoista prosenttia on pankin mukaan lähellä Suomen pitkän tähtäimen kasvupotentiaalia. Se on myös Pohjoismaiden heikoin esitys.
 Tänä vuonna Suomen kasvu on pankin mukaan vielä Ruotsin edellä.
 Pankin mukaan talouden toipumisen, alhaisen inflaation ja matalien korkojen aika on päättymässä. Samalla Pohjoismaiden vientivetoiset taloudet kärsivät maailmantalouden hiipumisesta ja investointien hyytymisestä.
 – Riski on, että tämäkin ennuste on liian positiivinen, arvioi pääekonomisti  Pasi Kuoppamäki  Ylelle.
 Vaaran merkit
 Pasi Kuoppamäen mukaan pankin ennuste on koottu vuodenvaihteen tietojen perusteella. Nyt sitä voi pitää jo varovaisena.
 – Raportin lukkoon lyömisen jälkeen tullut data tukee käsitystä siitä, että maailmantalouden kasvun hidastuminen voi olla ennakoituakin nopeampaa, Kuoppamäki sanoo.
 Kauppasodat alkavat tuntua Kiinan taloudessa. Puhelinjätti Apple kertoi vastikään tuloksensa heikkenevän muun muassa Kiinan markkinoiden vuoksi. Kiinalaisilla on vähemmän rahaa kuluttaa. Wu Hong / EPA
 Euroopassa menee Kuoppamäen mukaan Kiinaa ja Yhdysvaltoja heikommin monen yhtä aikaa vaikuttavan tekijän vuoksi.
 Saksa on Euroopan talouden moottori, mutta sen autoteollisuudella on ongelmia. Lisäksi Euroopassa on useita maita, jotka eivät missään vaiheessa päässeet viime vuosina koettuun maailmantalouden kasvuun mukaan.
 Yksi näistä maista on ongelmainen Italia.
 Kauppasodat taas himmentävät Euroopan teollisuuden vientinäkymiä, mikä heijastuu yritysten investointihaluihin.
 USA:ssa menee yhä parhaiten
 Yhdysvaltain teollisuustuotannon tuoreimmat luvut olivat markkinoille suuri pettymys, tuotanto laski  alimmalle tasolleen kahteen vuoteen .
 – Yhdysvaltain osalta olemme yhä optismistisia, mutta uudet luvut toki voisivat antaa syytä hieman heikompaankin ennusteeseen, Kuoppamäki sanoo.
 Kiinan ja Yhdysvaltain kauppasota ei ole Kuoppamäen mukaan vielä näkynyt maailmantalouden isoissa luvuissa, mutta Applen lisäksi lienee muitakin yrityksiä, jotka ovat virittäneet sijoittejien tulosodotukset liian korkealle.
 Applen keskiviikon tulosvaroitus oli esimerkki siitä, että Kiinan talouskasvun hyytyminen sekä Yhdysvaltain ja Kiinan välinen kauppasota näkyvät yritysten tuloksissa.
 – Apple on ajan merkki. Siltä ei ole totuttu saamaan tulosvaroituksia.
 Vielä ei puhuta taantumasta
 Suomen kannalta suurin ongelma on, että euroalueen talouskasvu on hidastunut viime kesästä asti. Syksyllä euromaiden talous kasvoi enää 0,2 prosentin vauhtia. Tähän huomion kiinnitti myös Nordean pääekonomisti  Aki Kangasharju  Ylen Aamu-tv:ssä perjantaina.
 – En vielä halua puhua taantumasta, mutta ilman muuta käynnissä on merkittävä talouskasvun hidastuminen. Jotkut lyhyen tähtäimen ennusteet odottavat Euroopalle jopa nollakasvua, mutta minä en sitä vielä virallisiin ennusteisiimme laita, Kangasharju totesi.
 On syytä muistaa, että kyse on yhä kasvusta. Varsinaista taantumaa ei povaa sen enempää Dansken Kuoppamäki kuin Nordean Kangasharjukaan.
 Kasvun hyytyminen vie jatkossa pohjaa muun muassa työllisyyden parantumiselta. Se on ollut viime vuodet Suomen vahvuus.
 Danske Bankin mukaan tänä vuonna Suomen etuna on kotitalouksien yhä kasvava ostovoima. Suomessa ei myöskään ole Danske Bankin mukaan asuntojen hintakuplia – eivätkä kuluttajat ole niin velkaantuneita kuin muissa Pohjoismaissa.

Talouskasvu hyytyy 2019 – ensi vuonna Suomi on Pohjolan heikoin, arvioi Danske Bank


Puolustustarvikeyhtiö Patrian toimitusjohtaja vaihtuu. Patriaa vuodesta 2016 johtanut  Olli Isotalo  jättää tehtävänsä välittömästi, yhtiö tiedottaa.
 Patrian hallituksen puheenjohtaja  Esa Rautalinko  sanoo tiedotteessa, että vaihdos liittyy Patrian strategiaan hakea kasvua kansainvälisestä palveluliiketoiminnasta.
 – Patria on vakaalla pohjalla, mutta viime vuosina yhtiön taloudellinen tulos ei kuitenkaan ole ollut odotusten mukainen”, Rautalinko sanoo tiedotteessa.
 Yhtiö ilmoittaa aloittaneensa uuden toimitusjohtajan haun. Siirtymäkauden ajan yhtiön toimitusjohtajan tehtäviä hoitaa talousjohtaja  Ville Jaakonsalo .

Patrian toimitusjohtaja jättää tehtävänsä välittömästi